SK Úradný vestník Európskej únie L 97/21

Právny účinok podľa medzinárodného práva verejného majú iba pôvodné texty EHK OSN. Status tohto predpisu a dátum nadobudnutia jeho účinnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke: http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 129 – Jednotné ustanovenia týkajúce sa typového schválenia zdokonalených detských zadržiavacích systémov používaných v motorových vozidlách (ECRS)

Zahŕňajúci všetky platné znenia až po:

Doplnok 2 k pôvodnej verzii predpisu – dátum nadobudnutia účinnosti: 10. júna 2014

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o typové schválenie

4. Označenia

5. Schválenie

6. Všeobecné špecifikácie

7. Skúšky

8. Skúšobné protokoly o typovom schválení a kvalifikácii výroby

9. Kvalifikácia výroby

10. Zhoda výroby a rutinné skúšky

11. Zmeny a rozšírenie typového schválenia detského zadržiavacieho systému

12. Sankcie v prípade nezhody výroby

13. Definitívne zastavenie výroby

14. Informácie pre používateľov

15. Názvy a adresy technických služieb zodpovedných za vykonávanie skúšok typového schvaľovania a názvy a adresy schvaľovacích úradov

PRÍLOHY

1 Komunikácia

2 Usporiadanie schvaľovacej značky

3 Usporiadanie zariadenia na skúšanie odolnosti voči prachu

4 Skúška odolnosti voči korózii

5 Skúška odierania a mikropreklzu

6 Opis vozíka

7 Krivka spomalenia alebo zrýchlenia vozíka ako funkcia času

8 Opis figurín

9 Skúška čelným nárazom na bariéru

10 Postup pri skúške nárazom zozadu

11 Schéma typového schválenia (diagram ISO 9002:2000)

12 Kontrola zhody výroby

13 Skúška materiálu pohlcujúceho energiu

14 Metóda definovania oblasti nárazu na hlavu pre zariadenia s operadlami a pre zariadenia nasmerované dozadu definovaním minimálnej veľkosti bočných krídel

15 Opis podmienok nastavovacích zariadení namontovaných priamo na detské zadržiavacie systémy

16 Typické zariadenie na skúšanie pevnosti pracky

17 Stanovenie výkonových kritérií

18 Geometrické rozmery detských zadržiavacích systémov typu i-Size

19 Posudzované objemy pre podperné nohy a päty podperných nôh typu i-Size

20 Minimálny zoznam dokumentov vyžadovaných na typové schválenie

21 Zariadenia na pôsobenie zaťaženia

1. ROZSAH PÔSOBNOSTI

Tento predpis (v jeho fáze 1) sa uplatňuje na integrálne univerzálne detské zadržiavacie systémy ISOFIX (typu i-Size) integrálne detské zadržiavacie systémy ISOFIX pre špeciálne vozidlá pre detských cestujúce v motorových vozidlách.

2. VYMEDZENIE POJMOV

Na účely tohto predpisu

2.1. „detský zadržiavací systém“ je zariadenie, v ktorom môže byť cestujúce dieťa umiestnené v sediacej alebo ležiacej polohe. Je skonštruovaný tak, aby zmenšoval riziko zranenia dieťaťa v prípade nárazu alebo prudkého brzdenia vozidla tým, že zamedzí pohybu tela;

2.2. „typ zadržiavacieho zariadenia“ je detské zadržiavacie zariadenie, ktoré sa nelíši v podstatných znakoch, ako je: kategória, v ktorej je zadržiavacie zariadenie typovo schválené, dizajn, materiál a konštrukcia detského zadržiavacieho systému. Zameniteľné alebo modulárne detské zadržiavacie systémy sa považujú za systémy, ktoré sa nelíšia, pokiaľ ide o ich dizajn, materiál a konštrukciu;

2.3. „i-Size“ (integrálne univerzálne detské zadržiavacie systémy ISOFIX) je kategória detského zadržiavacieho systému na používanie na všetkých miestach na sedenie typu i-Size vo vozidle, ako je to vymedzené a schválené podľa predpisov č. 14 a 16;

2.4. „integrálny“ je trieda detského zadržiavacieho systému, v ktorom je dieťa zadržiavané len pomocou komponentov, ktoré sú súčasťou detského zadržiavacieho systému (napr. bezpečnostné popruhy, štít atď.), a nie prostriedkami priamo spojenými s vozidlom (napr. bezpečnostný pás sedadla);

2.5. „ISOFIX“ je systém, ktorý zabezpečuje spôsobom spojenia detského zadržiavacieho systému s vozidlom. Založený ja na dvoch ukotveniach vo vozidle a dvoch zodpovedajúcich kotvových úchytkách na detskom zadržiavacom systéme v spojení s prostriedkom na obmedzenie rotácie detského zadržiavacieho systému okolo vlastnej osi. Všetky tri ukotvenia vo vozidle musia byť schválené podľa predpisu č. 14;

2.6. „univerzálny ISOFIX“ je systém ISOFIX, ktorého súčasťou je buď horný popruh alebo podperná noha, na obmedzenie rotácie detského zadržiavacieho systému okolo vlastnej osi, ktorý je pripojený k príslušným vozidlom alebo je ním podporovaný;

2.7. „ISOFIX pre špeciálne vozidlá“ je kategória detského zadržiavacieho systému týkajúca sa osobitných typov vozidiel. Všetky ukotvenia vo vozidle musia byť schválené podľa predpisu č. 14. Takisto je to označenie detských zadržiavacích systémov vrátane prístrojovej dosky ako kontaktnej zóny vozidla;

2.8. „veľkosť“ označuje veľkosť dieťaťa, pre ktoré bol detský zadržiavací systém navrhnutý a schválený. Detské zadržiavacie systémy sa môžu vzťahov na škálu akýchkoľvek veľkostí za predpokladu, že sú splnené príslušné požiadavky;

2.9. „orientácia“ označuje schválený smer používania detského zadržiavacieho systému. Rozlišuje sa pritom: a) smerujúci dopredu je tvárou v normálnom smere jazdy vozidla; b) protismer je tvárou v smere opačnom k normálnemu smeru jazdy vozidla; c) smerujúci bočne je tvárou v kolmom smere k normálnemu smeru jazdy vozidla.

2.10. „zadržiavací systém pre špeciálne potreby“ je detský zadržiavací systém určený pre deti so špeciálnymi potrebami v dôsledku fyzického alebo mentálneho postihnutia. Toto zariadenie umožňuje predovšetkým použitie prídavných zadržiavacích zariadení pre ktorúkoľvek časť dieťaťa, ale jeho súčasťou sú minimálne požadované zadržiavacie prostriedky, ktoré spĺňajú požiadavky tohto predpisu;

2.11. „ukotvovací systém ISOFIX“ je systém, ktorý pozostáva z dvoch dolných kotvových úchytiek ISOFIX, ktoré spĺňajú požiadavky predpisu č. 14, a ktorý je navrhnutý na pripevnenie detského zadržiavacieho systému ISOFIX spolu so zariadením na zamedzenie rotácie; 2.11.1. „dolná kotvová úchytka ISOFIX“ je jedna pevná vodorovná okrúhla tyč s priemerom 6 mm, ktorá vystupuje z nosnej konštrukcie vozidla alebo sedadla, na ktorú sa má pripevniť detský zadržiavací systém ISOFIX pomocou kotvových úchytiek ISOFIX; 2.11.2. „kotvová úchytka ISOFIX“ je jedno z dvoch spojení spĺňajúce požiadavky bodu 6.3.3 tohto predpisu, ktoré vystupuje z konštrukcie detského zadržiavacieho systému ISOFIX a je kompatibilné s dolnou kotvovou úchytkou ISOFIX;

2.12. „zariadenia na zamedzenie rotácie“ je zariadenie určené na obmedzenie rotácie detského zadržiavacieho systému počas nárazu vozidla a pozostáva z: a) remeňa horného popruhu alebo b) podpernej nohy. Spĺňa požiadavky tohto predpisu, pričom je vybavený ukotvovacím systémom ISOFIX a kotvovou úchytkou horného popruhu ISOFIX alebo kontaktnou plochou s podlahou vozidla spĺňajúcou požiadavky predpisu č. 14. Súčasťou „zariadenia na zamedzenie rotácie“ pre „systém ISOFIX pre špeciálne vozidlá“ môže byť horný popruh, podperná noha alebo akýkoľvek prostriedok, ktorý je schopný obmedziť rotáciu;

2.13. „remeň horného popruhu ISOFIX“ je pás tkaniny (alebo rovnocenného materiálu), ktorý vystupuje z hornej časti detského zadržiavacieho systému ISOFIX ku kotvovej úchytke horného popruhu ISOFIX a ktorý je vybavený nastavovacím zariadením, zariadením na uvoľňovanie pnutia a svorkou horného popruhu ISOFIX; 2.13.1. „kotvová úchytka horného popruhu ISOFIX“ je zariadenie, ktoré spĺňa požiadavky predpisu č. 14, ako napr. tyč, umiestnené vo vymedzenej oblasti, určená na namontovanie svorky horného popruhu ISOFIX a prostredníctvom ktorého sa prenášajú jej zadržiavacie sily na nosnú konštrukciu vozidla; 2.13.2. „svorkou horného popruhu ISOFIX“ je zariadenie určené na pripevnenie ku kotvovej úchytke horného popruhu ISOFIX; 2.13.3. „hák horného popruhu ISOFIX“ je svorka horného popruhu ISOFIX obvykle používaná na pripevnenie remeňa horného popruhu ISOFIX ku kotvovej úchytke horného popruhu ISOFIX podľa opisu na obrázku 3 predpisu č. 14; 2.13.4. „kotvová úchytka horného popruhu ISOFIX“ je zariadenie na zachytenie remeňa horného popruhu ISOFIX k detskému zadržiavaciemu systému ISOFIX;

2.14. „zariadenie na uvoľňovanie pnutia“ je systém, ktorý umožňuje uvoľniť zariadenie slúžiace na nastavenie a udržiavanie pnutia remeňa horného popruhu ISOFIX;

2.15. „podperná noha“ je zariadenie na–zamedzenie rotácie trvalo pripevnené k detskému zadržiavaciemu systému, ktoré vytvára tlakovú zaťažovaciu väzbu medzi detským zadržiavacím systémom a konštrukciou vozidla. Podperná noha je nastaviteľná pozdĺžne (smer Z) a môže byť dodatočne nastaviteľná v iných smeroch; 2.15.1. „päta podpernej nohy“ je jedna alebo viacero častí podpernej nohy detského zadržiavacieho systému určená (konštrukčne) na spojenie s kontaktnou plochou podlahy vozidla a navrhnutá na prenos záťažovej väzby z podpernej nohy na konštrukciu vozidla počas čelného nárazu; 2.15.2. „kontaktná plocha päty podpernej nohy“ je povrch päty podpernej nohy, ktorý vo fyzickom kontakte s kontaktnou plochou podlahy vozidla a navrhnutý tak, aby rozložil zaťaženie na celú konštrukciu vozidla; 2.15.3. „posudzovaný objem päty podpernej nohy“ opisuje priestorový objem, ktorý označuje rozsah aj obmedzenia pohybu päty podpernej nohy. Zodpovedá to posudzovanému objemu päty podpernej nohy, ktorý je vymedzený v prílohe 10 k predpisu 14; 2.15.4. „posudzovaný objem rozmeru podpernej nohy“ je objem vymedzujúci maximálne rozmery podpernej nohy, ktorý zodpovedá posudzovanému objemu montáže podpernej nohy pre vozidlá, ako je uvedené v prílohe 17 k predpisu č. 16, čím sa zabezpečí dodržanie rozmerov pri montáži podpernej nohy detského zadržiavacieho systému typu i-Size na mieste na sedenie typu i-Size vo vozidle;

2.16. „uhol sklonu detského zadržiavacieho zariadenia“ je uhol medzi spodnou plochou upínacieho zariadenia “ISO/F2 (B), ako je uvedené v predpise č. 16 (obrázok 2 v doplnku 2 k prílohe 17) a horizontálnou rovinou Z vozidla, ako je vymedzená v predpise č. 14 (doplnku 2 k prílohe 4), s upínacím zariadením namontovaným vo vozidle podľa vymedzenia v predpise č. 16 (doplnku 2 k prílohe 17);

2.17. „upínacie zariadenie sedadla vozidla (VSF)“ je upínacie zariadenie zodpovedajúce triedam veľkostí ISOFIX uvedeným v obrázkoch 1 až 6 doplnku 2 k prílohe 17 k predpisu č. 16, ktoré výrobca detského zadržiavacieho systému používa na stanovenie príslušných rozmerov detského zadržiavacieho systému ISOFIX a umiestnenie jeho kotvových úchytiek ISOFIX;

2.18. „bezpečnostná detská sedačka“ je detský zadržiavací systém pozostávajúci zo sedačky, v ktorej je dieťa zadržiavané;

2.19. „sedačka“ je konštrukcia, ktorá je základnou súčasťou detského zadržiavacieho systému a je určená na umiestnenie dieťaťa do polohy v sede;

2.20. „opierka sedačky“ je časť detského zadržiavacieho systému, prostredníctvom ktorej možno sedačku zdvíhať;

2.21. „pás“ je detské zadržiavacie zariadenie, ktoré je kombináciou popruhov s poistnou prackou, nastavovacích a upevňovacích zariadení;

2.22. „postrojový pás“ je súbor pásov skladajúci sa z brušného pásu, ramenných pásov a rozkrokového popruhu;

2.23. „pás tvaru Y“ je pás, pri ktorom je kombinácia popruhov vytvorená popruhom vedeným pomedzi nohy dieťaťa a popruhom pre každé rameno;

2.24. „taška na prenos dieťaťa“ je zadržiavací systém určený na umiestnenie a zadržiavanie dieťaťa v ležiacej polohe naznak alebo na bruchu s chrbticou dieťaťa kolmo k strednej pozdĺžnej rovine vozidla. Taška je riešená tak, aby v prípade zrážky boli zadržiavacie sily rozložené na hlavu a telo dieťaťa s výnimkou jeho končatín;

2.25. „zadržiavacie zariadenie pre tašku na prenos dieťaťa“ je zariadenie používané na uchytenie tašky k nosnej konštrukcii vozidla;

2.26. „detský nosič“ je zadržiavací systém určený na umiestnenie dieťaťa v pololežiacej polohe tvárou smerom dozadu. Nosič je riešený tak, aby v prípade čelnej zrážky boli zadržiavacie sily rozložené na hlavu a telo dieťaťa, s výnimkou jeho končatín.

2.27. „opierka dieťaťa“ je časť detského zadržiavacieho systému, pomocou ktorej možno dieťa vo vnútri zadržiavacieho zariadenia zdvíhať;

2.28. „ochranný nárazový štít“ je zariadenie upevnené pred dieťaťom a slúžiace na rozloženie zadržiavacích síl na väčšiu časť výšky tela dieťaťa v prípade čelného nárazu;

2.29. „popruh“ je ohybná časť skonštruovaná na prenášanie síl;

2.30. „brušný popruh“ je popruh buď v podobe úplného pásu alebo v podobe súčasti takéhoto pásu, ktorý priamo alebo nepriamo prechádza pred panvovou časťou tela dieťaťa a zadržiava ju;

2.31. „ramenný zadržiavací popruh“ je časť pásu, ktorá zadržiava hornú časť trupu dieťaťa;

2.32. „rozkrokový popruh“ je popruh (alebo delené popruhy tvorené dvoma alebo viacerými dielmi) upevnený k detskému zadržiavaciemu systému a k brušnému pásu, pričom je umiestnený tak, aby prechádzal medzi stehnami dieťaťa (rozkrokom). Je určený na zamedzenie vyšmyknutia dieťaťa popod brušný pás pri normálnom používaní a na zamedzenie pohybu brušného pásu smerom hore mimo panvy v priebehu nárazu.

2.33. „popruh zadržiavajúci dieťa“ je popruh, ktorý je základnou súčasťou pásu (popruhu) a zadržiava iba telo dieťaťa;

2.34. „pracka“ predstavuje rýchlorozopínacie zariadenie, ktoré umožňuje držanie dieťa zadržiavacím systémom alebo zadržiavací systém nosnou konštrukciou vozidla a ktoré sa dá rýchlo rozopnúť. Súčasťou pracky môže byť nastavovacie zariadenie;

2.35. „zapustené rozopínacie tlačidlo pracky“ je také tlačidlo na rozopnutie pracky, ktoré pri použití gule s priemerom 40 mm nesmie umožniť rozopnutie pracky;

2.36. „nezapustené rozopínacie tlačidlo pracky“ je také tlačidlo na rozpnutie pracky, ktoré pri použití gule s priemerom 40 mm umožní rozopnutie pracky;

2.37. „nastavovacie zariadenie“ je zariadenie umožňujúce nastavovanie pásu alebo jeho príslušenstva podľa telesných rozmerov používateľa. Nastavovacie zariadenie môže byť súčasťou pracky alebo byť navíjačom alebo akoukoľvek inou časťou pásu;

2.38. „rýchle nastavovacie zariadenie“ je nastavovacie zariadenie, ktoré sa dá ovládať jednou rukou jediným jednoduchým pohybom;

2.39. „nastavovacie zariadenie namontované priamo na detský zadržiavací systém“ je nastavovacie zariadenie pre popruhový pás, ktorý je namontované priamo na detský zadržiavací systém a nie je priamo podopierané popruhom, ktorý má nastavovať;

2.40. „zariadenie na pohlcovanie energie“ je zariadenie slúžiace na rozptyľovanie energie nezávisle od popruhu alebo v spojení s ním a tvorí súčasť detského zadržiavacieho systému;

2.41. „navíjacie zariadenie“ je zariadenie slúžiace na čiastočné alebo úplné uloženie popruhu detského zadržiavacieho systému. Tento pojem zahŕňa tieto zariadenia: 2.41.1. „navíjacie zariadenie s automatickým blokovaním“ je navíjacie zariadenie dovoľujúce odvinutie požadovanej dĺžky popruhu, ktoré po uzavretí pracky automaticky prispôsobí popruh tvaru tela používateľa, zamedzuje následnému odvíjaniu popruhu bez úmyselného zásahu používateľa; 2.41.2. „navíjacie zariadenie s núdzovým blokovaním“ je navíjacie zariadenie, ktoré za normálnych jazdných podmienok neobmedzuje voľnosť pohybu používateľa popruhu. Toto zariadenie má súčasti pre nastavovanie dĺžky, ktoré automaticky prispôsobujú popruh tvaru tela používateľa, ako aj blokovací mechanizmus uvádzaný do činnosti v prípade núdze: 2.41.2.1. spomalením vozidla, vytiahnutím popruhu z navíjacieho zariadenia alebo inými automatickými prostriedkami (jednoduchá citlivosť); 2.41.2.2. kombináciou ktorýchkoľvek z uvedených prostriedkov (viacnásobná citlivosť);

2.42. „naklonená poloha“ je špeciálna poloha sedačky, ktorá umožňuje naklonenie dieťaťa;

2.43. „poloha ležmo/naznak/na bruchu“ je poloha v pokoji v zadržiavacom zariadení, pri ktorej aspoň hlava a telo dieťaťa, s výnimkou jeho končatín, sú na vodorovnej ploche;

2.44. „sedadlo“ je konštrukcia, ktorá môže, ale nemusí byť neoddeliteľnou súčasťou nosnej konštrukcie vozidla, s čalúnením, poskytujúca miesto na sedenie pre jednu dospelú osobu. V tejto súvislosti: „skupina sedadiel“ je sedadlo lavicového typu alebo skupina sedadiel, ktoré sú oddelené, ale usporiadané tesne vedľa seba (t. j. tak, že predné kotvové úchytky jedného sedadla sú v jednom rade s prednými alebo zadnými kotvovými úchytkami iného sedadla alebo na priamke prechádzajúcej medzi oboma kotvovými úchytkami), pričom každé sedadlo poskytuje miesto na sedenie pre jednu alebo viac dospelých osôb; „lavicové sedadlo“ je úplná nosná konštrukcia s čalúnením poskytujúca miesto na sedenie pre viac ako jednu dospelú osobu; „predné sedadlá“ je skupina sedadiel umiestnených v najprednejšej časti priestoru pre cestujúcich, t. j. priamo pred nimi nie je žiadne iné sedadlo; „zadné sedadlá“ sú pevné, dopredu smerujúce sedadlá umiestnené za inou skupinou sedadiel vozidla;

2.45. „typ sedadla“ je kategória sedadiel pre dospelé osoby, ktoré sa nelíšia v takých podstatných znakoch, ako sú tvar, rozmery a materiál konštrukcie sedadiel, typy a rozmery systémov nastavenia blokovania a blokovanie sedadiel a typ a rozmery kotvových úchytiek bezpečnostných pásov pre dospelých na sedadle, kotvových úchytiek sedadla a zúčastnených častí nosnej konštrukcie vozidla;

2.46. „nastavovací systém“ je kompletné zariadenie, ktorým sa sedadlo vozidla alebo jeho časti môžu nastaviť do polohy vyhovujúcej tvaru tela dospelej osoby sediacej na sedadle; toto zariadenie môže umožňovať predovšetkým pozdĺžne prestavenie, zvislé prestavenie a/alebo uhlové pootočenie;

2.47. „uchytenie sedadla“ je systém vrátane dotknutých častí nosnej konštrukcie vozidla, ktorým je sedadlo pre dospelých ako celok pripevnené k nosnej konštrukcii vozidla;

2.48. „prestavovací systém“ je zariadenie, ktoré umožňuje uhlové pootočenie alebo pozdĺžne prestavenie sedadla pre dospelých alebo niektorej z jeho častí, bez pevnej medziľahlej polohy, aby sa uľahčil nástup a výstup cestujúcich a nakladanie alebo vykladanie predmetov;

2.49. „blokovací systém“ je zariadenie, ktoré zabezpečuje udržiavanie sedadla pre dospelých a jeho častí v polohe na používanie;

2.50. „ohyb sedadla“ je oblasť v blízkosti priesečníka povrchov vankúša a operadla sedadla vozidla;

2.51. „poloha ISOFIX“ je miesto, ktoré umožňuje montáž buď: a) univerzálneho detského zadržiavacieho systému ISOFIX vymedzeného v predpise č. 44 alebo b) detského zadržiavacieho systému ISOFIX pre špeciálne vozidlá vymedzeného v predpise č. 44 alebo detského zadržiavacieho systému ISOFIX pre špeciálne vozidlá vymedzeného v tomto predpise alebo c) detského zadržiavacieho systému typu i-Size vhodného na použitie pre miesta na sedenie so systémom ISOFIX, ako to vymedzuje výrobca vozidiel podľa predpisu č. 16;

2.52. „skúška typového schválenia“ je skúška, ktorou sa stanoví, v akom rozsahu je detský zadržiavací systém predložený na schválenie schopný splniť príslušné požiadavky;

2.53. „kvalifikačná skúška výroby (skúška kvalifikácie výroby)“ je skúška, ktorou sa stanoví, či je výrobca schopný vyrábať detský zadržiavací systém zhodný s detskými zadržiavacími systémami predloženými na schválenie;

2.54. „rutinné skúšky“ (alebo skúška zhody výroby) je skúšanie niekoľkých zadržiavacích systémov vybraných z jednotlivej výrobnej dávky s cieľom overiť, v akom rozsahu spĺňajú požiadavky;

2.55. „polohovadlo ramenného popruhu“ je zariadenie určené na zachovanie vhodnej polohy ramenného popruhu na tele dieťaťa vzájomným spojením ramenných popruhov pri bežných jazdných podmienkach.

3. ŽIADOSŤ O TYPOVÉ SCHVÁLENIE

3.1. Žiadosť o schválenie typu detského zadržiavacieho systému podáva držiteľ ochrannej známky alebo ním riadne poverený zástupca a postupuje sa podľa schémy typového schválenia opísanej v prílohe 11.

3.2. K žiadosti o schválenie jednotlivých typov detského zadržiavacieho systému sa pripojí: 3.2.1. technický opis detského zadržiavacieho systému s vyznačením popruhov a ostatných použitých materiálov spolu s predpokladaným a reprodukovateľným správaním zariadení na obmedzenie záťaže; výkresy častí, z ktorých sa detský zadržiavací systém skladá, a v prípade navíjačov musí obsahovať návod na montáž pre tieto navíjače a pre ich snímače, vyhlásenie o toxicite (bod 6.3.1.1) a horľavosti (bod 6.3.1.2), pričom na výkresoch musí byť vyznačené miesto určené pre schvaľovacie číslo a doplnkový symbol (symboly), pokiaľ ide o kruh schvaľovacej značky. 3.2.2. Žiadateľ uvedie druh žiadosti: a) žiadosť o schválenie detských zadržiavacích systémov typu i-Size alebo b) žiadosť o schválenie detských zadržiavacích systémov ISOFIX pre špeciálne vozidlá. 3.2.3. V prípade detských zadržiavacích systémov podrobených skúškam na vozíku a kostre karosérie vozidla v súlade s bodom 7.1.3.2 tohto predpisu alebo na kompletnom vozidle v súlade s bodom 7.1.3.3 tohto predpisu, žiadateľ predloží dokumentáciu (výkresy a/alebo obrázky) ku kombinácii detského zadržiavacieho systému a vozidla alebo miesta na sedenie so systémom ISOFIX a príslušného priestoru vozidla, pre ktoré výrobca požiadal o schválenie detského zadržiavacieho systému ISOFIX špecifického pre určité vozidlo. V tejto dokumentácii sa musí uviesť: a) dostupný priestor v okolí detského zadržiavacieho systému po jeho montáži na mieste na sedenie. Najmä časti, ktoré môžu detskému zadržiavaciemu systému prekážať pri náraze; b) všetky príslušné časti vozidla, ktoré môže vplývať na (otáčavý) pohyb detského zadržiavacieho systému pri náraze ich pevnosťou alebo tuhosťou. 3.2.4. Vzorkami detského zadržiavacieho systému vyžiadané technickou službou zodpovednou za vykonanie skúšky; 3.2.5. 10 metrami dĺžky každého typu popruhu použitého v detskom zadržiavacom systéme, ako aj 3.2.6. návodmi a detailmi balenia v súlade s bodom 14 tohto predpisu. 3.2.7. V prípade použitia detského zadržiavacieho systému ISOFIX špecifického pre určité vozidlo je pri skúškach vykonávaných v kostre karosérie vozidla je k dispozícii kostra vozidla vrátane sedadiel pre dospelých a príslušných častí priestoru vozidla.

3.3. V prílohe 20 je uvedený minimálny zoznam dokumentov požadovaných k žiadosti o schválenie, ako je uvedené v bode 3.2 a požaduje na iných miestach tohto predpisu.

3.4. Schvaľovací úrad zmluvnej strany pred udelením schválenia overí existenciu vyhovujúceho systému a postupov na zabezpečenie účinnej kontroly, aby vyrábané detské zadržiavacie systémy, vybavenie alebo časti zodpovedali schválenému typu.

4. OZNAČENIA

4.1. Vzorky detského zadržiavacieho systému predloženého na schválenie podľa ustanovení bodov 3.2.4 a 3.2.5 musia byť zreteľne a nezmazateľne označené názvom, začiatočnými písmenami alebo ochrannou známkou výrobcu.

4.2. S výnimkou pásu/pásov alebo popruhu je na detskom zadržiavacom systéme jasne a čitateľne vyznačený rok výroby.

4.3. Orientácia detského zadržiavacieho systému k vozidlu musí byť zreteľne uvedená na výrobku.

Označenie vymedzené v tomto bode musí byť viditeľné keď detský zadržiavací systém s dieťaťom umiestnený vo vozidle.

4.4. Na viditeľnom vnútornom povrchu (vrátane bočného krídla vedľa hlavy dieťaťa) v blízkosti plochy, na ktorej spočíva hlava dieťaťa v detskom zadržiavacom systéme musí byť na detských zadržiavacích zariadeniach smerujúcich dozadu trvalo umiestnený tento štítok (uvedená textová informácia je minimálnou požadovanou informáciou).

Minimálna veľkosť štítku: 60 × 120 mm.

Štítok sa prišije po celom svojom obvode na poťah a/alebo sa napevno prilepí na poťah celou svojou zadnou stranou. Prípustný je akýkoľvek iný spôsob pripevnenia, ak je trvalého charakteru, ak štítok nemožno z výrobku odstrániť a ani prekryť. Osobitne sa zakazujú štítky vo forme vlajok.

Ak môže dôjsť k prekrytiu štítka časťou detského zadržiavacieho systému alebo akýmkoľvek príslušenstvom dodávaným výrobcom detského zadržiavacieho systému, vyžaduje sa doplnkový štítok. Vo všetkých situáciách, keď je detský zadržiavací systém pripravený na použitie v akejkoľvek konfigurácii, musí byť trvalo viditeľný jeden výstražný štítok.

4.5. V prípade detského zadržiavacieho systému, ktorý možno používať tvárou smerom dopredu, musí na ňom byť tento trvalo pripevnený štítok, ktorý musí byť osobe montujúcej detský zadržiavací systém do vozidla viditeľný:

Výrobcovi sa dovoľuje uviesť slovo „mesiacov“ na vysvetlenie symbolu „M“ na štítku. Slovo „mesiacov“ by malo byť v jazyku bežne používanom v štáte alebo štátoch, kde sa výrobok predáva. Povoľuje sa viac ako jeden jazyk.

Minimálna veľkosť štítka je 40 × 40 mm.

4.6. Označenie i-Size

Osobe montujúcej detský zadržiavací systém do vozidla musia byť trvalo viditeľné tieto informácie.

4.6.1. Grafický symbol i-Size. Ďalej uvedený symbol musí mať rozmery 25 × 25 mm a piktogram musí byť kontrastný voči pozadiu. Piktogram musí byť jasne viditeľný buď prostredníctvom kontrastných farieb alebo príslušného reliéfu v prípade, že je razený alebo reliéfny.

4.6.2. Škála veľkostí detského zadržiavacieho systému v centimetroch.

4.6.3. Maximálna povolená hmotnosť cestujúceho pre detský zadržiavací systém v kilogramoch.

4.7. Označenie „ISOFIX pre špeciálne vozidlá“

Detský zadržiavací systém „ISOFIX pre špeciálne vozidlá“ musí mať trvalo pripevnený štítok, viditeľný osobe montujúcej detský zadržiavací systém do vozidla, a musí obsahovať tieto informácie:

„SPECIFIC VEHICLE ISOFIX“

4.8. Ďalšie označenia

Ďalej uvedené informácie môžu byť sprostredkované piktogramami a/alebo slovne. Označenie uvádza:

a) základné príslušné kroky potrebné na prípravu detského zadržiavacieho systému na montáž. Vysvetľuje napríklad spôsob vysúvania kotvových úchytiek ISOFIX;

b) vysvetľuje polohu, funkciu a výklad všetkých ukazovateľov;

c) poloha a prípadne smerovanie horných popruhov alebo iných prostriedkov na obmedzenie otáčania detského zadržiavacieho systému, ktoré si vyžadujú zásah používateľa, sú označené pomocou jedného z týchto symbolov podľa toho, ktorý je vhodný:

d) uvedie sa nastavenie západiek ISOFIX a horného popruhu alebo iných prostriedkov na obmedzenie otáčania detského zadržiavacieho systému, ktoré si vyžadujú zásah používateľa;

e) označenie je trvalo pripevnené a viditeľné pre používateľa, ktorý montuje detský zadržiavací systém;

f) prípadne sa uvedie odkaz na pokyny pre používateľa detského zadržiavacieho systému a na miesto, kde sa uvedený dokument nachádza, pomocou uvedeného symbolu.

5. SCHVÁLENIE

5.1. Aby sa mohlo udeliť typové schválenie, musia všetky vzorky predložené podľa ustanovení bodov 3.2.4 a 3.2.5 vyhovovať vo všetkých smeroch požiadavkám stanoveným v bodoch 6 až 7 tohto predpisu.

5.2. Každému schválenému typu sa pridelí číslo typového schválenia. Jeho prvé dve číslice (v súčasnosti 00, čo zodpovedá sérii zmien 00, ktorá nadobudla platnosť 9. júla 2013) označujú sériu zmien obsahujúcu posledné závažné technické zmeny vykonané v predpise v čase vydania typového schválenia. Tá istá zmluvná strana nesmie rovnaké číslo prideliť inému typu detského zadržiavacieho systému, na ktorý sa vzťahuje tento predpis. Na type detského zadržiavacieho systému schváleného podľa tohto predpisu nesmie byť umiestnené žiadna iná schvaľovacia značka podľa predpisu č. 44 (detské zadržiavacie systémy).

5.3. Správa o udelení, rozšírení alebo zamietnutí schválenia detského zadržiavacieho systému sa podľa tohto predpisu zasiela stranám dohody, ktoré tento predpis uplatňujú, na formulári podľa vzoru uvedeného v prílohe 1 k tomuto predpisu.

5.4. Na každé detský zadržiavací systém zhodný s typom schváleným podľa tohto predpisu sa okrem značiek predpísaných v bode 4 na vhodnom mieste pripevnia tieto údaje: 5.4.1. Medzinárodná schvaľovacia značka pozostávajúca z: 5.4.1.1. kruhu okolo písmena „E“, za ktorým nasleduje rozlišovacie číslo krajiny, ktorá udelila schválenie (1); 5.4.1.2. schvaľovacieho čísla, slov „Regulation No.“, po ktorých nasleduje číslo tohto predpisu, lomka a séria zmien („Regulation No. XXX/XX“). 5.4.2. Tieto doplnkové symboly: 5.4.2.1. Slovné spojenie „i-Size universal ISOFIX“ alebo „specific vehicle ISOFIX“ v závislosti od kategórie detského zadržiavacieho systému; 5.4.2.2. škálu veľkostí, pre ktoré bol detský zadržiavací systém navrhnutý; 5.4.2.3. symbol „S“ v prípade „zadržiavacieho systému pre špeciálne potreby“.

5.5. V prílohe 2 k tomuto predpisu je uvedený príklad usporiadania schvaľovacej značky.

5.6. Údaje spomínané v bode 5.4 musia byť dobre čitateľné a nezmazateľné a môžu sa pripevniť pomocou štítka alebo priamym označením. Štítok alebo označenie musia byť odolné voči opotrebovaniu.

5.7. Štítky uvedené bode 5.6 môžu byť vydané buď schvaľovacím úradom, ktorý schválenie vydal, alebo z poverenia tohto schvaľovacieho úradu výrobcom.

6. VŠEOBECNÉ ŠPECIFIKÁCIE

6.1. Umiestnenie a pripevnenie na vozidle

6.1.1. Detské zadržiavacie systémy kategórie i-Size sa používajú na miestach na sedenie typu i-Size, keď sa detské zadržiavacie systémy pripevňujú podľa návodu výrobcu vozidla.

Detské zadržiavacie systémy v kategórii „ISOFIX pre špeciálne vozidlá“ sa používajú na všetkých miestach na sedenie so systémom ISOFIX, ako aj v batožinovom priestore, ak sú zadržiavacie zariadenia pripevnené podľa návodu výrobcu vozidla.

6.1.2. Detské zadržiavacie zariadenie sa pripevní na nosnú konštrukciu vozidla alebo konštrukciu sedadla podľa kategórie, do ktorej zariadenie patrí (pozri tabuľku 1):

6.1.2.1. V prípade kategórie i-Size je to pomocou dvoch kotvových úchytiek ISOFIX spolu s zariadením na zamedzenie rotácie pre detský zadržiavací systém používaný tvárou smerom dopredu aj dozadu,

6.1.2.2. V prípade kategórie „ISOFIX pre špeciálne vozidlá“ je to pomocou kotvových úchytiek ISOFIX navrhnutých výrobcom detského zadržiavacieho systému, ktorý je pripevnený k ukotvovaciemu systému ISOFIX, ako ho navrhol výrobca vozidla. Tabuľka 1 Možné konfigurácie pre typové schvaľovanie Orientácia Kategória DZS typu i-Size Integrálny DZS typu ISOFIX pre špeciálne vozidlá INTEGRÁLNA smerujúca do boku NEUV. ÁNO smerujúca dozadu ÁNO ÁNO smerujúca dopredu (integrálna) ÁNO ÁNO pričom: DZS: detský zadržiavací systém ÁNO: uplatňuje sa NIE: neuplatňuje sa

6.1.3. Pre deti vo veku do 15 mesiacov sa používa detský zadržiavací systém smerujúci len do boku alebo dozadu.

To znamená:

a) detský zadržiavací systém navrhnutý pre deti vo veku do 15 mesiacov musí smerovať tvárou dozadu a musí sa v ňom dať umiestniť aspoň jedno dieťa s telesnou výškou 83 cm;

b) detský zadržiavací systém smerujúci tvárou dopredu nesmie byť navrhnutý tak, aby bolo doň možné umiestniť dieťa s telesnou výškou menšou ako 71 cm;

c) V zameniteľnom sedadle v konfigurácii s tvárou smerujúcou dopredu musí byť možné umiestniť dieťa s telesnou výškou neprevyšujúcou 83 cm. Nesmie to však vylučovať dieťa s telesnou výškou väčšou ako 83 cm.

Detský zadržiavací systém smerujúci dopredu možno použiť pre každú vekovú kategóriu dieťaťa.

6.2. Konfigurácia detského zadržiavacieho systému

6.2.1. Konfigurácia detského zadržiavacieho systému musí byť taká, aby:

6.2.1.1. zadržanie dieťaťa poskytlo požadovanú ochranu v ktorejkoľvek polohe určenej pre detský zadržiavací systém. V prípade „zadržiavacieho systému pre špeciálne potreby“ musí detský zadržiavací systém ako primárnu funkciu poskytovať požadovanú ochranu vo všetkých jeho zamýšľaných polohách bez použitia prídavných zadržiavacích zariadení.

6.2.1.2. Detský zadržiavací systém musí byť taký, aby bolo možné dieťa v ňom ľahko a rýchlo zaistiť alebo z neho vybrať. Ak ide o detský zadržiavací systém, v ktorom je dieťa zadržiavané postrojovým pásom alebo pásom v tvare Y bez použitia navíjača, musí byť každý ramenný a brušný pás schopný vzájomného relatívneho pohybu pri postupe opísanom v bode 6.7.1.4. V takýchto prípadoch možno súbor pásov detského zadržiavacieho systému navrhnúť z dvoch alebo viacerých spojených častí. Pri „zadržiavacom systéme pre špeciálne potreby“ sa uznáva, že prídavné zadržiavacie zariadenia obmedzia rýchlosť zaistenia a vybratia dieťaťa. Avšak prídavné zariadenia musia byť skonštruované tak, aby uvoľnenie bolo čo najrýchlejšie.

6.2.1.3. Ak možno zmeniť sklon detského zadržiavacieho systému, zmena sklonu nesmie mať za následok potrebu dodatočného ručného prestavenia ktorejkoľvek časti detského zadržiavacieho systému. Na zmenu sklonu detského zadržiavacieho systému je potrebná primeraná ručná manipulácia.

6.2.1.4. Aby sa zabránilo vyšmyknutiu dieťaťa v dôsledku nárazu alebo neposednosti, vyžaduje sa vybaviť rozkrokovým pásom všetky zadržiavacie systémy nasmerované dopredu, ktoré sú vybavené systémom bezpečnostných pásov.

6.2.1.5. Všetky zadržiavacie zariadenia používajúce „brušný pás“ musia viesť „brušný pás“ tak, aby sa zabezpečil prenos zaťaženia „brušným pásom“ cez panvu. Súprava nesmie vystaviť citlivé časti tela dieťaťa (brucho, rozkrok atď.) nadmernému tlaku. Konštrukcia je taká, aby v prípade zrážky na temeno hlavy dieťaťa nepôsobili tlakové zaťaženia.

6.2.1.6. Všetky popruhy zadržiavacieho zariadenia musia byť usporiadané tak, aby pri bežnom používaní neboli používateľovi nepohodlné alebo nemohli zaujať nebezpečnú konfiguráciu. Vzdialenosť medzi ramennými popruhmi v blízkosti krku má byť najmenej v šírke krku príslušnej figuríny.

6.2.1.7. Pri pripevnenom rozkrokovom páse v jeho najdlhšej polohe (ak ide o nastaviteľný popruh) nesmie byť možné nastaviť brušný pás tak, aby voľne prevísal cez panvu najmenšej aj najväčšej figuríny s hmotnostnými skupinami, na ktoré sa vzťahuje typové schválenie. V prípade všetkých zadržiavacích zariadení smerujúcich dopredu nesmie byť možné nastaviť brušný pás tak, aby voľne prevísal cez panvu najmenšej aj najväčšej figuríny s hmotnostnými skupinami, na ktoré sa vzťahuje typové schválenie.

6.2.1.8. Pri dynamickej skúške, ako je predpísaná v bode 7.1.3 brušný pás nesmie úplne presahovať panvovú časť figuríny počas doby, ktorá predchádza maximálnemu horizontálnemu vychýleniu hlavy. Vykoná sa posúdenie použitím vysoko rýchlostného videozáznamu.

6.2.2. Detský zadržiavací systém musí byť skonštruovaný a namontovaný tak, aby sa:

6.2.2.1. neodhaľovali ostré hrany alebo výčnelky, ktoré by mohli spôsobiť poškodenie poťahov sedadiel vozidla alebo odevov cestujúcich;

6.2.2.2. zabezpečilo, aby jeho pevné časti v ktoromkoľvek mieste kontaktu s popruhmi neodhaľovali ostré okraje schopné odrať popruhy.

6.2.3. Bez použitia špeciálnych nástrojov nesmie byť možné odmontovať alebo odpojiť ktorýkoľvek komponent, ktorý nebol skonštruovaný na odmontovanie alebo odpojenie. Ktorékoľvek komponenty, ktoré boli skonštruované, aby ich bolo možné odmontovať na účely údržby alebo nastavenia, musia byť skonštruované tak, aby sa predišlo riziku nesprávnej montáže a používania, keďže postupy montáže a rozmontovania musia byť podrobne vysvetlené v návode na použitie zadržiavacieho zariadenia. Musí byť možné nastaviť popruhový pás v jeho plnom rozsahu bez potreby jeho odmontovania.

6.2.4. „Zadržiavacie systémy pre špeciálne potreby“ sa môžu vybaviť prídavnými zadržiavacími zariadeniami. Musia byť skonštruované takým spôsobom, aby sa vylúčilo akékoľvek riziko nesprávnej montáže a aby ich uvoľňovacie prostriedky a spôsob prevádzky boli v prípade núdze pre záchranára okamžite zrozumiteľné.

6.2.5. Detský zadržiavací systém môže byť skonštruovaný na požívanie v akejkoľvek škále veľkostí stanovených výrobcom za predpokladu, že spĺňa požiadavky stanovené v tomto predpise.

6.2.6. Detský zadržiavací systém obsahujúci horľavé prvky musí byť skonštruovaný takým spôsobom, aby podmienky používania (tlak, teplota, vlhkosť) nemali žiadny vplyv na jeho schopnosť spĺňať požiadavky tohto predpisu.

6.3. Špecifikácie detského zadržiavacieho systému

6.3.1 Materiál

6.3.1.1. Výrobca detského zadržiavacieho systému písomne potvrdí, že toxicita materiálov použitých pri výrobe detských zadržiavacích systémov a prvkov dosiahnuteľných zaistenému dieťaťu zodpovedá príslušným častiam normy EN 71-3:1994/A1:2000/AC. Skúšky, ktoré potvrdia platnosť vyhlásenia, sa môžu vykonať podľa uváženia skúšobného orgánu.

6.3.1.2. Výrobca detského zadržiavacieho systému písomne potvrdí, že horľavosť materiálov použitých na výrobu detských zadržiavacích systémov zodpovedá príslušným bodom normy EN 71-2:2011. Skúšky, ktoré potvrdia platnosť vyhlásenia, sa môžu vykonať podľa uváženia skúšobného orgánu.

6.3.2. Všeobecné charakteristiky

6.3.2.1. Vnútorné geometrické vlastnosti

Technická služba vykonávajúca schvaľovacie skúšky overuje, či vnútorné rozmery detského zadržiavacieho systému zodpovedajú požiadavkám prílohy 18. Pre ktorúkoľvek veľkosť v rámci škály veľkostí deklarovaných výrobcom musia byť splnené minimálne rozmery pre šírku ramien, bedrovú šírku a výšku v sedacej polohe spolu s minimálnymi a maximálnymi rozmermi výšky ramien.

6.3.2.2. Vonkajšie rozmery

Maximálne rozmery, pokiaľ ide o šírku, výšku a hĺbku detského zadržiavacieho systému a miesta pre systém kotvových úchytiek ISOFIX, s ktorými sa musia jeho kotvových úchytky spojiť, musia byť vymedzené podľa upínacieho zariadenia sedadla (VFS), ako je to vymedzené v bode 2.17 tohto predpisu.

a) Dopredu smerujúce detské zadržiavacie systémy sa musia zmestiť do obrysu veľkosti ISO/F2x pre detský zadržiavací systém s menšou výškou pre batoľa smerujúci dopredu (výška 650 mm) TRIEDY VEĽKOSTI ISOFIX B1;

b) dozadu smerujúce detské zadržiavacie systémy sa musia zmestiť do obrysu veľkosti ISO/R2 pre detský zadržiavací systém menšej veľkosti pre batoľa smerujúci dozadu TRIEDY VEĽKOSTI ISOFIX D;

c) detský zadržiavací systém typu „ISOFIX pre špeciálne vozidlá“ sa môže zmestiť do obrysu veľkosti ISO.

6.3.2.3. Hmotnosť

Hmotnosť integrovaného detského zadržiavacieho systému ISOFIX (vrátane detského zadržiavacieho systému typu i-Size) kombinovaného s hmotnosťou najväčšieho dieťaťa určeného na používanie detského zadržiavacieho systému nesmie prekročiť 33 kg. Tento hmotnostný limit je uplatniteľný aj na detské zadržiavacie systémy typu „ISOFIX pre špeciálne vozidlá“.

6.3.3. Kotvové úchytky ISOFIX

6.3.3.1. Druh

Kotvové úchytky ISOFIX môžu byť skonštruované podľa príkladov zobrazených na obrázku 0a alebo podľa iných vhodných návrhov, ktoré sú súčasťou pevného mechanizmu umožňujúceho nastavenie, ktoré určí výrobca detského zadržiavacieho systému ISOFIX.

Obrázok 0a

Legenda:

1 Kotvová úchytka detského zadržiavacieho systému ISOFIX — príklad 1. 2 Kotvová úchytka detského zadržiavacieho systému ISOFIX — príklad 2.

Rozmery v mm

6.3.3.2. Rozmery

Rozmery časti úchytky detského zadržiavacieho systému ISOFIX, ktorá sa pripája na ukotvovací systém ISOFIX, nesmú prekročiť maximálne vonkajšie rozmery určené na obrázku 0b.

Obrázok 0b

Rozmery v mm

6.3.3.3. Indikácia čiastočného uzavretia

Detský zadržiavací systém ISOFIX musí byť vybavený prostriedkami, pomocou ktorých je jasne zistiteľné, že obidve kotvové úchytky ISOFIX v plnej miere zapadli do zodpovedajúcich dolných kotvových úchytiek ISOFIX. Prostriedky indikácie môžu byť zvukové, hmatové alebo vizuálne, alebo ich kombinácia. Vizuálna indikácia musí byť zistiteľná pri bežných podmienkach osvetlenia.

6.3.4. Špecifikácie remeňa horného popruhu detského zadržiavacieho systému ISOFIX

6.3.4.1. Spojka horného popruhu

Spojkou horného popruhu musí byť hák horného popruhu ISOFIX zobrazený na obrázku 0c alebo podobné zariadenia, ktoré vyhovujú rozmerom uvedeným na obrázku 0c.

6.3.4.2. Funkcie remeňa horného popruhu ISOFIX

Remeň horného popruhu ISOFIX musí byť spevnený tkaninou (alebo rovnocenným materiálom), ktorá umožňuje nastavenie a uvoľnenie napätia.

6.3.4.2.1. Dĺžka remeňa horného popruhu ISOFIX

Remeň horného popruhu detského zadržiavacieho systému ISOFIX musí mať dĺžku najmenej 2 000 mm.

6.3.4.2.2. Indikátor nenapnutých častí

Remeň horného popruhu ISOFIX alebo detský zadržiavací systém ISOFIX musí byť vybavený zariadením, ktoré indikuje, že na remeni sa nenachádzajú žiadne nenapnuté časti. Toto zariadenie môže byť súčasťou zariadenia na nastavenie a uvoľňovanie napätia.

6.3.4.2.3. Rozmery

Rozmery zapojenia hákov horného popruhu ISOFIX sú zobrazené na obrázku 0c.

Obrázok 0c

Rozmery spojky horného popruhu ISOFIX (hákový typ)

6.3.5. Požiadavky na podpernú nohu a pätu podpernej nohy detského zadržiavacieho systému typu i-Size

Detské zadržiavacie systémy typu i-Size vybavené podpernými nohami musia vo všetkých polohách, v ktorých sa používajú (napr. v prípade pozdĺžne nastaviteľného uchytenia, základne atď. v najkratšej a najdlhšej polohe), spĺňať ustanovenia v oblasti geometrie, ktoré sú vymedzené v tomto bode a jeho pododsekoch.

Splnenie požiadaviek uvedených v bodoch 6.3.5.1 a 6.3.5.2 možno overiť fyzickou alebo počítačovou simuláciou.

Geometrické požiadavky uvedené v bodoch 6.3.5.1 až 6.3.5.4 sa týkajú súradnicového systému, ktorého začiatok sa nachádza v dvoch kotvových úchytkách ISOFIX a pozdĺžnej osi príslušného ukotvovacieho systému ISOFIX.

Orientácia osí súradnicového systému sa týka detského(-ých) zadržiavacieho(-ích) zariadenia(-í):

a) os X' musí byť súbežná so spodnou plochou detského zadržiavacieho zariadenia (CRF) (2) a v stredovej pozdĺžnej rovine detského zadržiavacieho zariadenia;

b) os Y' musí byť kolmá k stredovej pozdĺžnej rovine;

c) os Z' musí byť kolmá k spodnej ploche detského zadržiavacieho zariadenia.

Splnením požiadaviek tohto oddielu je detský zadržiavací systém namontovaný v súlade s návodom na použitie detského zadržiavacieho systému. Tieto požiadavky sa na miesto uloženia podpernej nohy nevzťahujú.

6.3.5.1. Geometrické požiadavky na podpernú nohu a pätu podpernej nohy

Podperná noha vrátane jej úchytného zariadenia k detským zadržiavacím systémom a päta podpernej nohy musia úplne ležať v rámci posudzovaného objemu rozmerov podpernej nohy (pozri tiež obrázky 1 a 2 prílohy 19 k tomuto predpisu), ktorý je vymedzený takto:

a) na šírku dvomi rovinami od seba navzájom vzdialenými 200 mm a súbežnými s rovinou X'–Z' vycentrované okolo začiatku; a

b) na dĺžku dvomi rovinami súbežnými s rovinou Z'–Y' a umiestnenými vo vzdialenosti 585 mm a 695 mm pred začiatkom a pozdĺž osi X'; ako aj

c) na výšku rovinou súbežnou s rovinou X'–Y', umiestnenou vo vzdialenosti 70 mm nad začiatkom a meranou kolmo na os X'–Y'. Pevné, nenastaviteľné časti podpernej nohy nesmú presahovať rovinu súbežnú s rovinou X'–Y', prebiehajúcu vo vzdialenosti 285 mm pod začiatkom a kolmú na rovinu X'–Y'.

6.3.5.2. Požiadavky na nastaviteľnosť podpernej nohy

Podperná noha musí byť nastaviteľná tak, aby sa zabezpečilo, že pätu podpernej nohy možno nastaviť vo všetkých výškových polohách posudzovaného objemu päty podpernej nohy, ako je uvedené ďalej (pozri tiež obrázky 3 a 4 prílohy 19 k tomuto predpisu). Ak je zabezpečené stupňovité nastavenie, rozstup medzi dvomi zablokovanými polohami nesmie presiahnuť 20 mm.

Posudzovaný objem podpernej nohy je vymedzený takto:

a) na šírku dvomi rovinami od seba navzájom vzdialenými 200 mm a súbežnými s rovinou X'–Z' vycentrované okolo začiatku; a

b) na dĺžku dvomi rovinami súbežnými s rovinou Z'–Y' a umiestnenými vo vzdialenosti 585 mm a 695 mm pred začiatkom a pozdĺž osi X'; ako aj

c) na výšku dvomi rovinami súbežnými s rovinou X'–Y', umiestnenými vo vzdialenosti 285 mm a 540 mm pod začiatkom a pozdĺž osi X';

Je povolené, aby bolo možné podpernú nohu nastaviť v smere Z' nad výškovými obmedzeniami (ako je uvedené legende 6 v obrázku 3 prílohy 19) za predpokladu, že žiadne časti nepresahujú ohraničujúce roviny v smeroch X' a Y'.

6.3.5.3. Rozmery päty podpernej nohy

Rozmery päty podpernej nohy musia spĺňať tieto kritériá:

a) minimálna kontaktná plocha podpernej nohy je 2 500 mm2, meraná ako premietnutá plocha, ktorá sa nachádza 10 mm nad spodným okrajom päty podpernej nohy (pozri obrázok 0d);

b) minimálne vonkajšie rozmery sú 30 mm v smere X' a Y', pričom maximálne rozmery sú ohraničené posudzovaným objemom päty podpernej nohy;

c) minimálny polomer okrajov päty podpernej nohy je 3,2 mm.

Obrázok 0d

6.3.5.4. Kontrolné zariadenie päty podpernej nohy

Kontrolné zariadenie sa používa na overenie, či päta podpernej nohy spĺňa požiadavky vymedzené v bode 6.3.5.2 (pozri obrázok 0e). Ako alternatívu možno za uspokojivú považovať počítačovú simuláciu.

Kontrolné zariadenie je vymedzené ako detské zadržiavacie zariadenie ISOFIX, ktoré zodpovedá triede veľkosti detského zadržiavacieho systému. Toto kontrolné zariadenie je rozšírené o dve dolné kotvové úchytky ISOFIX s priemerom 6 mm. Poloha a veľkosť pruhovanej skrinky umiestnenej pred kontrolným zariadením sa nastaví podľa bodu 6.3.5.2. Pri vykonávaní posúdenia musia byť kotvové úchytky detského zadržiavacieho zariadenia zapadnuté.

Obrázok 0e

6.4. Kontrola označení

6.4.1. Technická služba vykonávajúca schvaľovacie skúšky overuje, či označenia zodpovedajú požiadavkám bodu 4 tohto predpisu.

6.5. Kontrola návodu na montáž a použitie

6.5.1. Technická služba vykonávajúca schvaľovacie skúšky overuje, či návod na montáž a použitie zodpovedajú požiadavkám bodu 14 tohto predpisu.

6.6. Ustanovenia platné pre zmontovaný detský zadržiavací systém

6.6.1. Odolnosť voči korózii

6.6.1.1. Úplný detský zadržiavací systém alebo jeho časti vystavené korózii sa podrobia koróznej skúške uvedenej v bode 7.1.1.

6.6.1.2. Po koróznej skúške predpísanej v bodoch 7.1.1.1 a 7.1.1.2 nesmú byť voľným okom kvalifikovaného pozorovateľa viditeľné žiadne známky poškodenia ani početnejšej korózie, ktoré by mohli oslabiť správnu funkciu detského zadržiavacieho systému.

6.6.2. Pohlcovanie energie

6.6.2.1. Pre všetky zariadenia s operadlom musia oblasti vymedzené v prílohe 14 k tomuto predpisu vykazovať pri skúške podľa prílohy 13 maximálne zrýchlenie menšie ako 60 g. Táto požiadavka platí tiež pre oblasti ochrany proti nárazom, ktoré sa nachádzajú v dráhe nárazu hlavy.

6.6.2.2. V prípade detských zadržiavacích systémov s trvalo mechanicky pripojenou nastaviteľnou opierkou hlavy, kde je výška buď bezpečnostného pásu pre dospelých alebo postroja pre deti priamo regulovaná nastaviteľnou opierkou hlavy, nie je nevyhnutné vyžadovať pohltenie energie v oblastiach vymedzených v prílohe 18, ktoré nie sú v kontakte s hlavou figuríny, t. j. za opierkou hlavy.

6.6.3. Prevrátenie

6.6.3.1. Detský zadržiavací systém sa skúša podľa predpisov bodu 7.1.2. V žiadnom okamihu počas celej skúšky nesmie dôjsť k úplnému vyhodeniu figuríny zo zariadenia. Okrem toho, ak je skúšobné sedadlo v prevrátenej polohe, hlava figuríny sa nesmie posunúť o viac ako 300 mm v zvislom smere od svojej pôvodnej polohy vzhľadom k skúšobnému sedadlu.

6.6.4. Dynamická skúška

6.6.4.1. Všeobecne sa detský zadržiavací systém podrobuje dynamickým skúškam podľa tabuľky 2 a zhode s odsekom 7.1.3:

Tabuľka 2

Uplatnenie rôznych kritérií v závislosti od nastavení skúšky

Čelný náraz Náraz zozadu Bočný náraz Skúška na vozíku+ štandardné sedadlo Skúška v kostre vozidla Skúška na vozíku+ štandardné sedadlo Skúška v kostre vozidla Skúška na vozíku+ štandardné sedadlo Smerujúce dopredu Smerujúce dozadu a do boku smerujúce dopredu Smerujúce dozadu a do boku Smerujúce dozadu a do boku Smerujúce dozadu a do boku smerujúce dopredu Smerujúce dozadu a do boku Poznámka 1: Štandardné sedadlo je skúšobné sedadlo alebo skúšobná lavica. Poznámka 2: Hlava figuríny je umiestnená vedľa bočných dverí v prípade detského zadržiavacieho systému smerujúceho do boku pri bočnom náraze, ak sú dve polohy možné.

6.6.4.1.1. Detské zadržiavacie systémy typu i-Size sa skúšajú na skúšobnom vozíku pomocou skúšobného sedadla predpísaného v prílohe 6, ako aj v súlade s bodom 7.1.3.1.

6.6.4.1.2. Detské zadržiavacie systémy typu „ISOFIX pre špeciálne vozidlá“ sa skúšajú s každým typom vozidla, pre ktoré je detský zadržiavací systém určený. Technická služba zodpovedná za vykonanie skúšok môže znížiť počet typov skúšobných vozidiel, ak sa tieto podstatne nelíšia v znakoch uvedených v bode 6.6.4.1.2.3 tohto predpisu. Detský zadržiavací systém možno skúšať jedným z týchto spôsobov:

6.6.4.1.2.1. detský zadržiavací systém podľa bodu 2.5 a v súlade s bodom 6.3 tohto predpisu, ktorý sa zmestí do obrysu vymedzeného doplnku 2 prílohy 17 k predpisu č. 16: na skúšobnom vozíku pomocou skúšobnej lavice podľa predpisu v prílohe 6 a v súlade s bodom 7.1.3.1 tohto predpisu alebo v kostre karosérie vozidla v súlade s bodom 7.1.3.2 tohto predpisu;

6.6.4.1.2.2. pre detský zadržiavací systém, ktorý nezodpovedá bodu 2.5 ani nie je v súlade s bodom 6.3 tohto predpisu (napr. detský zadržiavací systém používajúci zariadenie na zamedzenie rotácie alebo prídavné kotvové úchytky) alebo sa nezmestí do obrysu vymedzeného doplnku 2 prílohy 17 k predpisu č. 16: v kostre karosérie vozidla na skúšobnom vozíku v súlade s bodom 7.1.3.2 alebo v úplnom vozidle v súlade s bodom 7.1.3.3 tohto predpisu;

6.6.4.1.2.3. použitím dostatočného počtu častí karosérie vozidla reprezentujúcich štruktúru vozidla a oblasti nárazu. Ak je detský zadržiavací systém určený na použitie na zadných sedadlách, musí sa skúšať zadná strana predného sedadla, zadné sedadlo, podlaha, stĺpiky B a C a strecha. Ak je detský zadržiavací systém určený na použitie na predných sedadlách, musí sa skúšať palubná doska, stĺpiky A, predné okno, všetky páky alebo tlačidlá montované na podlahe alebo konzole, predné sedadlo, podlaha a strecha. Technická služba zodpovedná za vykonávanie skúšok môže povoliť vylúčenie niektorých častí zo skúšok, ktoré považuje za nadbytočné. Skúška sa vykoná podľa bodu 7.1.3.2 tohto predpisu s výnimkou bočného nárazu.

6.6.4.1.3. Dynamická skúška sa vykonáva na detských zadržiavacích systémov, ktoré predtým ešte neboli vystavené zaťaženiu.

6.6.4.1.4. Ak sa detský zadržiavací systém „ISOFIX pre špeciálne vozidlá“ namontuje v priestore za najzadnejšou prednou polohou sedadla pre dospelých (napríklad v batožinovom priestore), musí sa vykonať jedna skúška s najväčšou/najväčšími figurínou/figurínami, pokiaľ to umožňuje detský zadržiavací systém, na úplnom vozidle podľa bodu 7.1.3.3 tohto predpisu. Na požiadanie výrobcom sa môžu vykonať ostatné skúšky vrátane skúšok zhody výroby podľa bodu 7.1.3.2 tohto predpisu.

6.6.4.1.5. V prípade „detského zadržiavacieho systému pre špeciálne potreby“ sa musí každá dynamická skúška predpísaná v tomto predpise pre škálu veľkostí uvedených výrobcom vykonať dvakrát: raz pomocou primárnych zadržiavacích prostriedkov a druhýkrát so všetkými použitými zadržiavacími zariadeniami. Počas týchto skúšok sa musí osobitná pozornosť venovať požiadavkám bodov 6.2.1.5 a tohto predpisu.

6.6.4.1.6. V prípade detského zadržiavacieho systému, ktorý využíva zariadenie na zamedzenie rotácie, sa dynamická skúška vykoná takto:

6.6.4.1.6.1. použitím zariadenia na zamedzenie rotácie a

6.6.4.1.6.2. bez použitia zariadenia na zamedzenie rotácie, pokiaľ je k dispozícii mechanizmus, ktorý zamedzí nesprávne použitie zariadenia na zamedzenie rotácie.

6.6.4.2. Počas dynamickej skúšky sa žiadna časť detského zadržiavacieho systému, ktorá vplýva na zaistenie cestujúceho, nesmie roztrhnúť a žiadne pracky ani blokovací systém či prestavovací systém sa nesmú uvoľniť ani odblokovať. Jedinou výnimkou je, ak majú takéto časti alebo systémy podľa technického opisu výrobcu funkciu obmedziť záťaž podľa bodu 3.2.1 tohto predpisu a spĺňajú tieto kritériá:

6.6.4.2.1. výkon podľa údajov výrobcu;

6.6.4.2.2. neznižujú schopnosť detského zadržiavacieho systému chrániť cestujúceho;

6.6.4.3. figurína – kritériá pre čelný náraz a náraz zozadu;

6.6.4.3.1. kritériá na posúdenie zranení pri čelnom náraze a náraze zozadu podľa tabuľky 3.

Tabuľka 3

Kritérium Skratka Jednotka Q0 Q1 Q1,5 Q3 Q6 Kritérium zaťaženia hlavy (HPC) (len v prípade kontaktu počas skúšok vo vozidle) HPC (3) (15) 600 600 600 800 800 Zrýchlenie hlavy 3 ms Hlava 3 ms g 75 75 75 80 80 Tlaková sila pôsobiaca na hornú časť šije Fz N Len na účely monitorovania (4) Okamih ohybu hornej časti šije My Nm Len na účely monitorovania (5) Zrýchlenie hrudníka 3 ms Hrudník 3 ms g 55 55 55 55 55

6.6.4.4. Vychýlenie hlavy figuríny pri čelnom náraze a náraze zozadu

6.6.4.4.1. Detské zadržiavacie systéme kategórie i-Size:

6.6.4.4.1.1. Detské zadržiavacie systémy smerujúce dopredu

Vychýlenie hlavy Žiadna časť hlava figuríny nesmie presiahnuť roviny BA, DA a DE vyznačené na obrázku 1. Toto sa posudzuje až do 300 ms alebo do okamihu, keď sa figurína definitívne ustáli, podľa toho, ktorý prípad nastane skôr.

6.6.4.4.1.1.1. Ak sa skúška vykoná v súlade s bodom 6.6.4.1.6.2, na vzdialenosť vychýlenia hlavy medzi bodom Cr a rovinou AB by sa mala uplatniť odchýlka + 10 %.

Obrázok 1

Usporiadanie na skúšanie zariadenia smerujúceho dopredu

Rozmery v mm

6.6.4.4.1.2. Detské zadržiavacie systémy a tašky na prenos dieťaťa smerujúce dopredu

6.6.4.4.1.2.1. Vychýlenie hlavy: žiadna časť figuríny nesmie prejsť za roviny FD, FG a DE vyznačené na obrázku 2. Posudzuje sa to až do 300 ms alebo do okamihu, keď sa figurína definitívne ustáli podľa toho, ktorý prípad nastane skôr V prípade kontaktu takéhoto detského zadržiavacieho systému s tyčou s priemerom 100 mm, pričom sú splnené všetky kritériá na posúdenia zranení a vychýlenie hlavy, sa musí vykonať ďalšia dynamická skúška (čelný náraz) pri použití najťažšej figuríny určenej pre danú škálu veľkosti a bez tyče s priemerom 100 mm. Požiadavkou na túto skúšku je splnenie všetkých ostatných kritérií, s výnimkou posunutia dopredu. Ak sa vykonáva skúška v súlade s bodom 6.6.4.1.6.2, zohľadní sa len druhá konfigurácia bez tyče s priemerom 100 mm.

Obrázok 2

Usporiadanie na skúšanie zariadení smerujúcich dozadu, ktoré nie sú podopierané prístrojovou doskou

6.6.4.4.2. Keď sa detské zadržiavacie systémy kategórie „ISOFIX pre špeciálne vozidlá“ skúšajú v úplnom vozidle alebo v kostre karosérie vozidla, ako kritériá posudzovania sa použijú kritérium zaťaženia hlavy (HPC) a zrýchlenie hlavy 3 ms. Ak ku kontaktu hlavy nedochádza, musia byť tieto kritériá splnené bez merania a zaznamenané len ako „žiadny kontakt hlavy“. Po vykonaní skúšky použitím úplného vozidla musí byť možné vytiahnuť úplne zmontovanú figurínu z detského zadržiavacieho systému bez použitia mechanickej páky alebo použitia nástrojov na detskom zadržiavacom systéme alebo konštrukcii vozidla.

6.6.4.4.3 Počas dynamických skúšok nesmie zlyhať žiadna časť detského zadržiavacieho systému zaisťujúca dieťa. Patria medzi ne pracky, blokovacie systémy a systémy nakláňania s výnimkou tých, ktoré sú označené ako zariadenia na obmedzenie záťaže. Akékoľvek zariadenie na obmedzenie záťaže musí byť uvedené v technických opisoch výrobcu, ako je vymedzené v bode 3.2.1 tohto predpisu.

6.6.4.5. Kritériá na figurínu pri bočnom náraze v prípade detského zadržiavacieho systému smerujúceho dopredu a dozadu

6.6.4.5.1. Hlavné kritérium na posúdenie zranení — zadržanie hlavy

Počas fázy zaťaženia pri skúške bočného nárazu, až do 80 ms, bočná ochrana musí byť vždy vo výške ťažiska hlavy figuríny kolmo na smer vniknutia dverí. Zadržanie hlavy sa bude posudzovať podľa týchto kritérií:

a) žiadny kontakt hlavy s výplňou dverí;

b) hlava nesmie presahovať zvislú rovinu, ktorá je na vrchu dverí vyznačená červenou čiarou (vrchný pohľad kamery). Táto zvislá rovina je v obrázku 1 doplnku 3 k prílohe 6 vyznačená čiarou na dotknutých dverách.

6.6.4.5.2. Doplnkové kritériá na posúdenie zranení pri bočnom náraze

Kritérium Skratka Jednotka Q0 Q1 Q1,5 Q3 Q6 Kritérium zaťaženia hlavy HPC (15) 600 600 600 800 800 Zrýchlenie hlavy 3 ms Hlava 3 ms g 75 75 75 80 80 Tlaková sila pôsobiaca na hornú časť šije Fz N Len na účely monitorovania (6) Okamih ohybu hornej časti šije Mx Nm Len na účely monitorovania (7)

6.6.5. Odolnosť voči teplote

6.6.5.1. Sady praciek, navíjač, nastavovacie a uzatváracie zariadenia, ktoré môžu byť vystavené účinkom teplôt, sa podrobia teplotnej skúške popísanej v ďalej uvedenom bode 7.2.7.

6.6.5.2. Po teplotnej skúške predpísanej v bode 7.2.7.1 nesmie byť vidieť žiadne znaky opotrebenia viditeľné voľným okom kvalifikovaného pozorovateľa, ktoré by mohli poškodiť ochrannú funkciu detského zadržiavacieho systému. Mali by sa potom vykonať dynamické skúšky.

6.7. Ustanovenia platné pre jednotlivé súčasti zadržiavacieho zariadenia

6.7.1. Pracka

6.7.1.1. Pracka musí byť navrhnutá tak, aby sa zabránilo akejkoľvek možnosti nesprávnej manipulácie. Okrem iného to znamená, že nie je možné, aby pracka zostala v čiastočne zatvorenom stave. Nesmie byť možné neúmyselne vymeniť súčasti pracky v čase, keď je pracka uzatvorená, pracka sa musí uzatvárať len ak sú všetky časti zasunuté. V miestach, kde je pracka v dotyku s dieťaťom, nesmie jej šírka byť menšia ako najmenšia šírka popruhu stanovená v ďalej uvedenom bode 6.7.4.1.1. Tento bod neplatí pre súpravy pásov, ktoré už boli schválené podľa predpisu č. 16 alebo rovnocennej platnej normy. V prípade „zadržiavacieho systému pre špeciálne potreby“ musí spĺňať požiadavky bodov 6.7.1.2 až 6.7.1.8 (vrátane) len pracka na základných primárnych zadržiavacích systémoch.

6.7.1.2. Ak nie je pracka vystavená žiadnemu napätiu, musí zostať uzatvorená v každej polohe. S prackou musí byť ľahká manipulácia a ovládanie. Pracku musí byť možné otvoriť tlačidlom alebo podobným zariadením.

Povrch, na ktorý sa vyvíja tlak, musí mať v skutočne uvoľnenej polohe a pri premietnutí do roviny kolmej k počiatočnému smeru pohybu tlačidla:

a) v prípade krytých zariadení plochu väčšiu ako 4,5 cm2 so šírkou väčšou ako 15 mm;

b) v prípade nekrytých zariadení plochu minimálne 2,5 cm2 so šírkou väčšou ako 10 mm. Šírka predstavuje menší z dvoch rozmerov vytvárajúcich uvedenú plochu a meria sa pravouhlo k smeru pohybu uvoľňovacieho tlačidla.

6.7.1.3. Plocha uvoľňovacieho zariadenia pracky musí mať červenú farbu. Túto farbu nesmie mať žiadna iná časť pracky.

6.7.1.4. Zo zadržiavacieho zariadenia sa musí dať dieťa uvoľniť jednoduchou manipuláciou s jedinou prackou. Je prípustné vybrať dieťa spolu so zariadeniami, akými sú detský nosič/taška na prenos dieťaťa/zadržiavacie zariadenia tašky na prenos dieťa, ak sa detský zadržiavací systém môže uvoľniť manipuláciou maximálne s dvomi uvoľňovacími tlačidlami.

6.7.1.4.1. Polohovadlo ramenného popruhu

Ak je k dispozícii polohovadlo ramenného popruhu, musí byť skonštruované tak, aby sa predišlo nesprávnej manipulácii. Nesmie byť možné, aby sa toto zariadenie dalo použiť spôsobom, ktorý spôsobil skrútenie ramenných popruhov. Zariadenie sa musí dať uzatvoriť jediným pohybom ruky. Sila potrebná na uzatvorenie zariadenia nesmie presiahnuť 15 N.

6.7.1.4.2. S polohovadlom ramenného popruhu musí byť ľahká manipulácia a ovládanie. Musí byť možné ho otvoriť jedným jednoduchým pohybom ruky, ale pre cestujúce dieťa musí byť ťažká manipulácia s uvoľňovacím mechanizmom. Sila potrebná na uvoľnenie zariadenia nesmie presiahnuť 15 N.

6.7.1.4.3. Na výšku nesmie polohovadlo ramenného popruhu presiahnuť 60 mm.

6.7.1.5. Rozopnutie pracky musí umožniť vybratie dieťaťa nezávisle na tom, či ide o „sedačka“, „opierku sedačky“ alebo „ochranný nárazový štít“, ak je namontovaná. Ak zariadenie obsahuje aj „rozkrokový popruh“, musí sa aj tento popruh dať uvoľniť rozopnutím rovnakej pracky.

6.7.1.6. Pracka musí zniesť požiadavky na realizáciu teplotnej skúšky v bode 7.2.7 a požiadavky opakovanej manipulácie s ňou a pred dynamickou skúškou predpísanou v bode 7.1.3 sa musí podrobiť skúške pozostávajúcej z 5 000 ± 5 cyklov rozopínania a zapínania pri normálnych podmienkach používania.

6.7.1.7. Pracka sa podrobí týmto skúškam rozopínania:

6.7.1.7.1. Skúška pri zaťažení

6.7.1.7.1.1. Na túto skúšku sa použije detský zadržiavací systém, ktorý už bolo podrobený dynamickej skúške predpísanej v bode 7.1.3.

6.7.1.7.1.2. Sila potrebná na rozopnutie pracky počas skúšky predpísanej v ďalej uvedenom bode 7.2.1.1 nesmie presiahnuť 80 N.

6.7.1.7.2. Skúška bez zaťaženia

6.7.1.7.2.1. Na túto skúšku sa použije pracka, ktorá predtým nebola vystavená zaťaženiu. Sila potrebná na rozopnutie pracky v čase, keď pracka nie je zaťažená, musí byť pri skúške predpísanej v bode 7.2.1.2 v rozsahu od 40 – 80 N.

6.7.1.8. Pevnosť

6.7.1.8.1. Počas skúšky podľa bodu 7.2.1.3.2 sa žiadna strana pracky alebo priľahlých pásov alebo nastavovacích zariadení nesmie porušiť alebo uvoľniť.

6.7.1.8.2. V závislosti od hmotnostného limitu deklarovaného výrobcom, musí pripútavacia pracka vydržať:

6.7.1.8.2.1. 4 kN, ak je hmotnostný limit najviac 13 kg;

6.7.1.8.2.2. 10 kN, ak je hmotnostný limit viac ako 13 kg;

6.7.1.8.3. Schvaľovací úrad nemusí vyžadovať skúšku pevnosti pracky, ak je táto informácia už dostupná a táto skúška sa zdá nadbytočná.

6.7.2. Nastavovacie zariadenie

6.7.2.1. Nastavovací rozsah musí byť dostatočný, aby dovoľoval správne nastavenie detského zadržiavacieho systému pre všetky veľkosti, pre ktoré je zariadenie určené, a aby umožnil vyhovujúcu montáž vo všetkých vozidlách kompatibilných s typom i-Size.

6.7.2.2. Všetky nastavovacie zariadenia musia byť „rýchlo nastavovacieho“ typu.

6.7.2.3. Zariadenia „rýchlo nastavovacieho“ typu musia byť ľahko dosiahnuteľné, ak je detský zadržiavací systém správne namontovaný a dieťa alebo figurína je vo svojej polohe.

6.7.2.4. Zariadenie "rýchlo nastavovacieho" typu sa musí dať ľahko nastaviť podľa telesných pomerov dieťaťa. Najmä pri skúške vykonávanej podľa ustanovenia bodu 7.2.2.1 nesmie byť sila potrebná na ovládanie ručne nastavovaného zariadenia väčšia ako 50 N.

6.7.2.5. Na vykonanie teplotnej skúšky popísanej v bode 7.2.7.1 a v bode 7.2.3 sa použijú dve vzorky zariadenia na nastavovanie detského zadržiavacieho systému.

6.7.2.5.1. Sklz popruhu nesmie byť pri jednom nastavovacom zariadení väčší ako 25 mm alebo pri všetkých nastavovacích zariadeniach väčší ako 40 mm.

6.7.2.6. Zariadenie sa nesmie pri skúške predpísanej v bode 7.2.2.1 porušiť ani uvoľniť.

6.7.2.7. Nastavovacie zariadenie namontované priamo na detský zadržiavací systém musí byť schopné zniesť opakovanú prevádzku a pred dynamickou skúškou predpísanou v bode 7.1.3 musí podstúpiť skúšku zahŕňajúcu 5 000 ± 5 cyklov špecifikovaných v bode 7.2.3.

6.7.3. Navíjače

6.7.3.1. Navíjače s automatickým blokovaním

6.7.3.1.1. Popruh vybavený navíjačom s automatickým blokovaním sa nesmie medzi blokovacími polohami navíjača odvinúť o viac ako 30 mm. Po pohybe používateľa popruhu dozadu musí popruh zostať vo svojej počiatočnej polohe alebo sa samočinne vrátiť do tejto polohy po nasledujúcom pohybe používateľa dopredu.

6.7.3.1.2. Ak je navíjač súčasťou brušného pásu, nesmie byť sila navíjania popruhu podľa ustanovenia bodu 7.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjač súčasťou zariadenia na zadržiavanie hrudníka, sila navíjania popruhu pri obdobnom meraní nesmie byť menšia ako 2 N a väčšia ako 7 N. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

6.7.3.1.3. Popruh sa musí z navíjača rozvíjať opakovane a musí mu byť umožnené naviť sa naspäť až do dosiahnutia hodnoty 5 000 cyklov, pri podmienkach uvedených v bode 7.2.4.2. Navíjač sa následne podrobí požiadavkám na realizáciu teplotnej skúšky opísaným v bode 7.2.7.1, koróznej skúške opísanej v bode 7.1.1, ako aj skúške odolnosti voči prachu opísanej v bode 7.2.4.5. Potom musí úspešne absolvovať ďalších 5 000 cyklov rozvinutia a navinutia. Po zrealizovaní vyššie uvedených skúšok musí byť navíjač schopný ďalšej správnej prevádzky a musí vyhovovať požiadavkám vyššie uvedených bodov 6.7.3.1.1 a 6.7.3.1.2.

6.7.3.2. Navíjač s núdzovým blokovaním

6.7.3.2.1. Navíjač s núdzovým blokovaním musí pri skúške podľa ustanovenia bodu 7.2.4.3 splniť tieto podmienky:

6.7.3.2.1.1. Musí sa zablokovať, ak spomaľovanie vozidla dosiahne hodnotu 0,45 g.

6.7.3.2.1.2. Nesmie sa zablokovať, ak zrýchlenia popruhu budú menšie ako 0,8 g, pričom táto hodnota sa meria v smere rozvinovania popruhu.

6.7.3.2.1.3. Nesmie sa zablokovať, ak je jeho snímač odklonený v ktoromkoľvek smere v uhle najviac 12° od montážnej polohy stanovenej výrobcom.

6.7.3.2.1.4. Musí sa zablokovať, ak je jeho snímač odklonený v ktoromkoľvek smere v uhle väčšom ako 27° od montážnej polohy stanovenej výrobcom.

6.7.3.2.2. Ak činnosť navíjacieho zariadenia závisí od vonkajšieho signálu alebo zdroja energie, jeho konštrukcia musí zabezpečiť, aby sa navíjacie zariadenie pri zlyhaní alebo prerušení takéhoto signálu alebo zdroja energie samočinne zablokovalo.

6.7.3.2.3. Navíjač s núdzovým blokovaním s viacnásobnou citlivosťou musí spĺňať vyššie uvedené požiadavky. Okrem toho, ak je jedným z činiteľov citlivosť rozvinovania popruhu, musí dôjsť k zablokovaniu pri hodnote zrýchlenia popruhu 1,5 g meranom v osi rozvinovania popruhu.

6.7.3.2.4. Pri skúškach uvedených v bodoch 6.7.3.2.1.1 a 6.7.3.2.3 nesmie celková dĺžka popruhu, ktorá sa môže odvinúť pred zablokovaním navíjacieho zariadenia, presiahnuť hodnotu 50 mm, ak sa vychádza z odvinutej dĺžky stanovenej v bode 7.2.4.3.1. Pri skúške uvedenej v bode 6.7.3.2.1.2 nesmie k blokovaniu dôjsť počas odvinovania popruhu v dĺžke 50 mm, ak sa vychádza z odvinutej dĺžky stanovenej v bode 7.2.4.3.1.

6.7.3.2.5. Ak je navíjač súčasťou brušného pásu, nesmie byť sila navíjania popruhu podľa ustanovenia bodu 7.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjač súčasťou zariadenia na zadržiavanie hrudníka, sila navíjania popruhu pri obdobnom meraní nesmie byť menšia ako 2 N a väčšia ako 7 N. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

6.7.3.2.6. Popruh sa opakovane odvíja z navíjača a nechá sa navinúť sa naspäť až do dosiahnutia hodnoty 40 000 cyklov pri podmienkach uvedených v bode 7.2.4.2. Navíjač sa následne podrobí teplotnej skúške uvedenej v bode 7.2.7, koróznej skúške v bode 7.1.1, ako aj skúške odolnosti voči prachu v bode 7.2.4.5.

6.7.4. Popruhy

6.7.4.1. Šírka

6.7.4.1.1. Minimálna šírka detských zadržiavacích popruhov, ktoré sa dotýkajú figuríny je 25 mm. Tieto rozmery sa merajú pri skúške pevnosti popruhov predpísanej v bode 7.2.5.1, a to bez zastavenia stroja a pri zaťažení, ktoré sa rovná 75 % zaťaženia na hranici pevnosti popruhu.

6.7.4.2. Pevnosť po kondicionovaní na izbovú teplotu

6.7.4.2.1. Na dvoch vzorkách popruhov kondicionovaných podľa bodu 7.2.5.2.1 sa hranica pevnosti popruhu určí podľa predpisu v bode 7.2.5.1.2.

6.7.4.2.2. Rozdiel medzi medznými zaťaženiami dvoch vzoriek nesmie prekročiť 10 % hodnoty väčšieho z dvoch nameraných medzných zaťažení.

6.7.4.3. Pevnosť po špeciálnom kondicionovaní

6.7.4.3.1. Na dvoch popruhoch kondicionovaných, ako je predpísané v jednom z ustanovení bodu 7.2.5.2 (s výnimkou bodu 7.2.5.2.1), nesmie hranica pevnosti popruhu dosiahnuť hodnotu nižšiu ako 75 % priemernej hodnoty zaťažení stanovených pri skúške uvedenej v bode 7.2.5.1.

6.7.4.3.2. Okrem toho nesmie byť hranica pevnosti v prípade popruhov detských zadržiavacích systémov typu i-Size menšia ako 3,6 kN.

6.7.4.3.3. Schvaľovací úrad môže jednu alebo viac týchto skúšok vynechať, ak zloženie použitého materiálu alebo už získané informácie ukážu, že skúška alebo skúšky sú zbytočné.

6.7.4.3.4. Abrazívna skúška kondicionovaných vzoriek typu 1 vymedzená v bode 7.2.5.2.6 sa vykoná iba v prípade, že skúška mikropreklzu definovaná v bode 7.2.3 poskytne výsledok vyšší ako je 50 % maximálnej hodnoty stanovenej v bode 6.7.2.5.1.

6.7.4.4. Pás sa nikdy nesmie vytiahnuť celý, a to cez žiadne z nastavovacích zariadení, pracky alebo ukotvovacie body.

6.7.5. Špecifikácie kotvových úchytiek ISOFIX

„Kotvové úchytky ISOFIX“ a indikátory uzavretia musia vydržať opakované operácie a pred dynamickou skúškou predpísanou v bode 7.1.3. musia podstúpiť skúšku pozostávajúcu z 2 000 ± 5 cyklov otvorenia a uzavretia pri normálnych podmienkach používania.

6.7.5.1. Kotvové úchytky ISOFIX a indikátory uzavretia musia vydržať opakované operácie a pred dynamickou skúškou predpísanou v bode 7.1.3 musia podstúpiť skúšku pozostávajúcu z 2 000 ± 5 cyklov otvorenia a uzavretia pri normálnych podmienkach používania.

6.7.5.2. Kotvové úchytky ISOFIX musia mať blokovací systém, ktorý spĺňa požiadavky uvedené v písmenách a) a b) takto: a) uvoľnenie blokovacieho mechanizmu úplného sedadla si vyžaduje dva po sebe idúce kroky, z ktorých v prvom sa pokračuje, pričom druhý krok sa vykonáva; alebo b) sila potrebná na uvoľnenie kotvových úchytiek ISOFIX musí byť najmenej 50 N pri skúške predpísanej v bode 7.2.8.

6.8. Klasifikácia

6.8.1. Detské zadržiavacie systémy sa môžu vzťahovať na škálu akýchkoľvek veľkostí za predpokladu, že sú splnené všetky požiadavky pre celú škálu.

7. SKÚŠKY

7.1. Skúška zmontovaného detského zadržiavacieho systému

7.1.1. Korózia

7.1.1.1. Kovové súčasti detského zadržiavacieho systému sa umiestnia do skúšobnej komory, ako predpisuje príloha 4. Ak ide o detský zadržiavací systém s navíjačom, popruh sa odvinie v celej dĺžke nie viac ako 100 ± 3 mm. S výnimkou krátkych prestávok potrebných na skontrolovanie a doplnenie soľného roztoku musí korózna skúška prebiehať nepretržite počas 50 ± 0,5 hodiny.

7.1.1.2. Po skončení koróznej skúšky sa kovové súčasti detského zadržiavacieho systému opatrne omyjú alebo ponoria do čistej tečúcej vody s maximálnou teplotou 38°C, aby sa odstránili prípadné nánosy soli, ktoré sa mohli vytvoriť. Následne sa nechajú schnúť pri izbovej teplote 18°C až 25°C počas 24 ± 1 hodina pred kontrolou podľa bodu 6.6.1.2.

7.1.2. Prevrátenie

7.1.2.1. Figurína musí byť prípadne vybavená jedným zo zariadení na pôsobenie zaťaženia, ako je uvedené v prílohe 21. Umiestnite figurínu do zadržiavacích systémov v súlade s týmto predpisom a v súlade s návodom výrobcu a s normalizovanou vôľou stanovenou v bode 7.1.3.5 uplatňovanou pre všetky systémy rovnako.

7.1.2.2. Zadržiavacie zariadenie sa pripevní na skúšobnú lavicu alebo sedadlo vozidla. Celým detským zadržiavacím systémom sa otáča okolo horizontálnej osi ležiacej v stredovej pozdĺžnej rovine detského zadržiavacieho systému v uhle 540° ± 5° rýchlosťou 2°/s a v tejto polohe sa zastaví. Na účely tejto skúšky sa môžu k skúšobnej lavicu opísanú v prílohe 6 pripojiť zariadenia určené na používanie v špecifických vozidlách.

7.1.2.3. V statickej prevrátenej polohe sa v rovine kolmej na os rotácie uplatňuje hmotnosť rovnajúca sa štvornásobnej hmotnosti figuríny, a to dodatočne k figuríne využívajúcej zariadenie na pôsobenie záťaže podľa prílohy 21. Záťaž sa použije postupne a kontrolovane pri rýchlosti, ktorá neprekračuje gravitačné zrýchlenie alebo 400 mm/min. Udržiavajte predpísanú maximálnu záťaž počas 30 – 0/+ 5 sekúnd.

7.1.2.4. Záťaž odstráňte pri rýchlosti nepresahujúcej 400 mm/min a odmerajte posun.

7.1.2.5. Celým sedadlom otočte o 180°, aby ste sa vrátili do začiatočnej polohy.

7.1.2.6. Tento skúšobný cyklus sa vykoná opakovane otáčaním sedadla v opačnom smere. Pri osi otáčania v horizontálnej rovine a v uhle 90° k osi pri oboch predchádzajúcich skúškach sa postup opakuje v oboch smeroch otáčania.

7.1.2.7. Tieto skúšky sa vykonajú použitím najmenšej aj najväčšej figuríny príslušnej pre škálu veľkostí, pre ktoré je zadržiavacie zariadenie určené. Akékoľvek nastavovanie figuríny alebo detských zadržiavacích systémov počas úplného skúšobného cyklu nie je dovolené.

7.1.3. Dynamická skúška pri čelnom náraze, náraze zozadu a z boku:

a) skúška čelným nárazom vykonaná na detských zadržiavacích systémov typu „i-Size“ (integrálne univerzálne detské zadržiavacie systémy ISOFIX) a typu „ISOFIX pre špeciálne vozidlá“;

b) náraz zozadu sa vykonáva na detských zadržiavacích systémov typu i-Size a „ISOFIX pre špeciálne vozidlá“ smerujúcich dozadu;

c) skúška bočného nárazu sa vykonáva len na skúšobnej lavici určenej pre integrálne univerzálne detské zadržiavacie systémy typu i-Size a detské zadržiavacie systémy typu „ISOFIX pre špeciálne vozidlá“.

7.1.3.1. Skúšky pri použití vozíka a skúšobnej lavice

7.1.3.1.1. Skúška čelným nárazom a nárazom zozadu

7.1.3.1.1.1. Vozík a skúšobná lavica použité v dynamickej skúške musí spĺňať požiadavky prílohy 6 k tomuto predpisu.

7.1.3.1.1.2. Vozík musí počas celej fázy spomaľovania alebo zrýchľovania zostať v horizontálnej polohe.

7.1.3.1.1.3. Počas skúšky v súlade s požiadavkami na vykonanie skúšky nárazu zozadu sa skúšobná lavica pootočí o 180°.

7.1.3.1.1.4. Ak sa skúša dozadu smerujúci detský zadržiavací systém určený na miesto na sedenie vpredu, nahradí sa prístrojová doska vozidla tuhou tyčou pripevnenou na vozík tak, aby k pohlcovaniu celej energie dochádzalo v detskom zadržiavacom systéme.

7.1.3.1.1.5. Spomaľovacie alebo zrýchľovacie zariadenia

Žiadateľ si môže vybrať jedno z týchto dvoch zariadení:

7.1.3.1.1.5.1. Spomaľovacie zariadenie:

Spomaľovanie vozíka sa dosiahne použitím zariadenia predpísaného v prílohe 6 k tomuto predpisu alebo akéhokoľvek iného zariadenia, ktoré poskytuje rovnocenné výsledky. Toto zariadenie musí byť schopné výkonov stanovených v bode 7.1.3.4 a ďalej:

Postup kalibrácie:

Krivka spomalenia vozíka, v prípade realizácie skúšok detského zadržiavacieho systému v súlade s bodom 7.1.3.1, ktorý je zaťažený inertnými závažiami do 55 kg s cieľom vytvoriť jeden detský zadržiavací systém, a v prípade realizácie skúšok detského zadržiavacieho systému v kostre karosérie vozidla v súlade s bodom 7.1.3.2, pričom vozík je zaťažený karosériou vozidla a inertnými závažiami do (x krát) 55 kg, vytvárajúc počet (x) detských zadržiavacích systémov, musí zostať v prípade čelného nárazu vo vnútri šrafovanej plochy tak, ako je znázornené v doplnku 1 prílohy 7 k tomuto predpisu, a v prípade zadného nárazu vo vnútri šrafovanej plochy tak, ako je znázornené v doplnku 2 prílohy 7 k tomuto predpisu.

Pri kalibrácii brzdiaceho zariadenia musí byť brzdná dráha v prípade čelného nárazu 650 ± 30 mm a v prípade nárazu zozadu 275 ± 20 mm.

Podmienky dynamickej skúšky počas skúšky:

pri čelnom náraze a náraze zozadu sa spomalenie dosiahne pomocou zariadenia kalibrovaného, ako je uvedené, avšak:

a) krivka spomalenia nesmie môže dolné hranice výkonových požiadaviek prekročiť o maximálne 3 ms;

b) ak sa uvedené skúšky vykonali pri vyššej rýchlosti a/alebo krivka spomalenia presiahla hornú úroveň vyšrafovanej plochy a detský zadržiavací systém spĺňa požiadavky, skúška sa považuje za uspokojivú.

7.1.3.1.1.5.2. Zrýchľovacie skúšobné zariadenie

Podmienky dynamického skúšania:

V prípade čelného nárazu sa vozík musí uviesť do pohybu tak, aby počas skúšky jeho celková zmena rýchlosti ΔV bola 52 + 0/– 2 km/h a aby jeho krivka zrýchlenia zostala vnútri vyšrafovanej plochy tak, ako je znázornené v doplnku 1 k prílohe 7, a aby zostal nad segmentom vymedzeným súradnicami (5 g, 10 ms) a (9 g, 20 ms). Začiatok nárazu (T0) je definovaný podľa normy ISO 17 373 pre úroveň zrýchlenia 0,5 g.

V prípade nárazu zozadu sa vozík musí uviesť do pohybu tak, aby počas skúšky jeho celková zmena rýchlosti ΔV bola 32 + 2 – 0 km/h a aby jeho krivka zrýchlenia zostala vnútri vyšrafovanej plochy tak, ako je znázornené v doplnku 2 k prílohe 7, a aby zostal nad segmentom vymedzeným súradnicami (5 g, 5 ms) a (10 g, 10 ms). Začiatok nárazu (T0) je definovaný podľa normy ISO 17 373 pre úroveň zrýchlenia 0,5 g.

Napriek splneniu uvedených požiadaviek technická služba použije vozík (vybavený vlastnou skúšobnou lavicou) s hmotnosťou uvedenou v bode 1 prílohy 6, nad 380 kg.

Ak sa však uvedené skúšky uskutočňujú pri vyššej rýchlosti a/alebo krivka zrýchlenia presiahla hornú úroveň vyšrafovanej plochy a detský zadržiavací systém spĺňa požiadavky, skúška sa považuje za uspokojivú.

7.1.3.1.1.6. Vykonajú sa tieto merania:

7.1.3.1.1.6.1. rýchlosť vozíka bezprostredne pred nárazom (iba v prípade spomaľovacích saní, potrebné na výpočet brzdnej dráhy);

7.1.3.1.1.6.2. brzdná dráha (iba v prípade spomaľovacích saní), ktorú možno vypočítať dvojitou integráciou zaznamenaného spomalenia saní;

7.1.3.1.1.6.3. vychýlenie hlavy figuríny vertikálnym a horizontálnym smerom pri skúškach so všetkými figurínami Q, ktoré sú potrebné pre uvedenie určitej veľkosti i-Size najmenej počas prvých 300 ms;

7.1.3.1.1.6.4. parametre potrebné na vykonanie posúdenia zranení podľa kritérií uvedených v bode 6.6.4.3.1 najmenej počas prvých 300 ms;

7.1.3.1.1.6.5. zrýchlenie alebo spomalenie vozíka najmenej počas prvých 300 ms.

7.1.3.1.1.7. Po náraze sa detský zadržiavací systém podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

7.1.3.1.2. Náraz zozadu

7.1.3.1.2.1. Počas skúšky na zistenie splnenia požiadaviek na vykonanie skúšky nárazu zozadu sa skúšobné sedadlo pootočí o 180°.

7.1.3.1.2.2. Ak sa skúša dozadu smerujúce detské zadržiavacie zariadenie určené na mieste na sedenie vpredu, nahradí sa prístrojová doska vozidla tuhou tyčou pripevnenou na vozík tak, aby k pohlcovaniu celej energie dochádzalo v zadržiavacom zariadení pre deti.

7.1.3.1.2.3. Podmienky spomalenia musia vyhovovať požiadavkám doplnku 2 k prílohe 7.

Podmienky zrýchlenia musia vyhovovať požiadavkám doplnku 2 k prílohe 7.

7.1.3.1.2.4. Musia sa vykonať rovnaké merania ako merania uvedené v bodoch 7.1.3.1.1.4 až 7.1.3.1.1.5.

7.1.3.1.3. Bočný náraz

7.1.3.1.3.1. Počas skúšky v súlade s požiadavkami na vykonanie skúšky bočného nárazu sa skúšobná lavica pootočí o 90°.

7.1.3.1.3.2. Aby sa predišlo poškodeniu kotvových úchytiek a skúšobného vybavenia, mali by byť dolné kotvové úchytky ISOFIX posúvateľné v smere Y. Kotvové úchytky ISOFIX musia byť pripevnené k posuvnému systému, ktorý umožňuje tento pohyb: 200 mm – 0 mm + 50 mm.

7.1.3.1.3.3. Zaťaženie detského zadržiavacieho systému pri bočnom náraze musí byť vytvárané výplňou dverí podľa doplnku 3 k prílohe 6. Povrch výplne musí byť pokrytý čalúnením podľa doplnku 3 k prílohe 6.

7.1.3.1.3.4. Skúšobné zariadenie musí zopakovať relatívnu rýchlosť medzi výplňou dverí a skúšobnou lavicou v súlade s doplnkom 3 k prílohe 7. Maximálna hĺbka vniknutia výplne dverí je vymedzená v doplnku 3 k prílohe 6. Na relatívnu rýchlosť medzi výplňou dverí a skúšobnou lavicou nesmie vplývať kontakt s detským zadržiavacím systémom a musí zostať v medziach stanovených v doplnku 3 k prílohe 7. Pri skúške, počas ktorej sú dvere v okamihu t0 nehybné, musia byť dvere pripevnené a pozemná rýchlosť figuríny v okamihu t0 musí byť v rozmedzí od 6,375 m/s do 7,25 m/s. Pri skúške, počas ktorej sa dvere pohybujú v okamihu t0, musí byť pozemná rýchlosť zostať v medziach stanovených v doplnku 3 k prílohe 7 najmenej dovtedy, kým ich vniknutie nedosiahne maximum, a figurína musí byť v okamihu t0 nehybná.

7.1.3.1.3.5. Detský zadržiavací systém sa skúša v jeho najkolmejšej polohe.

7.1.3.1.3.6. V časovom okamihu t0 vymedzenom v doplnku 3 k prílohe 7 musí byť figurína v jej pôvodnej polohe podľa ďalej uvedeného bodu 7.1.3.5.2.1.

7.1.3.2. Skúšky na vozíku a kostre karosérie vozidla

7.1.3.2.1. Skúšky pri čelnom náraze

7.1.3.2.1.1. Spôsob použitý na zabezpečenie vozidla počas skúšky nesmie byť taký, aby došlo k spevneniu kotvových úchytiek sedadiel vozidla, bezpečnostných pásov pre dospelé osoby a prípadných prídavných kotvových úchytiek, ktoré sa používajú na upevnenie zadržiavacieho zariadenia pre deti alebo aby sa zmenšila normálna deformácia nosnej konštrukcie. Žiadna časť vozidla, ktorá by mohla obmedzením pohybu figuríny znížiť zaťaženie pôsobiace na detský zadržiavací systém, sa počas skúšky nesmie na vozidle nachádzať. Vylúčené časti nosnej konštrukcie sa môžu nahradiť súčasťami rovnocennej pevnosti za predpokladu, že nebránia pohybu figuríny.

7.1.3.2.1.2. Zabezpečovacie zariadenie sa považuje za vyhovujúce, ak nevyvolá žiadny účinok na oblasť rozprestierajúcu sa po celej šírke nosnej konštrukcie a ak je vozidlo alebo nosná konštrukcia vpredu zablokovaná alebo znehybnená vo vzdialenosti minimálne 500 mm meranej od kotvových úchytiek zadržiavacieho systému. Vzadu musí byť nosná konštrukcia zabezpečená v dostatočnej vzdialenosti za kotvovými úchytkami tak, aby boli splnené požiadavky bodu 7.1.3.2.1.1.

7.1.3.2.1.3. Sedadlo vozidla a detský zadržiavací systém sa nastavia a umiestnia do polohy, ktorú vyberie technická služba vykonávajúca schvaľovacie skúšky tak, aby sa z hľadiska pevnosti vytvorili čo najmenej priaznivé podmienky, ktorú sú zlučiteľné s umiestnením figuríny vo vozidle. Poloha operadla sedadla vozidla a poloha detského zadržiavacieho systému sa uvedie v skúšobnom protokole. Operadlo sedadla vozidla, ak je jeho sklon nastaviteľný, sa zaistí v polohe stanovenej výrobcom, alebo ak nie je stanovená, v skutočnom uhle operadla čo najbližšom k 25°.

7.1.3.2.1.4. Ak pokyny pre montáž a používanie nevyžadujú inak, predné sedadlo sa umiestni do polohy čo najviac vpredu, ktorá sa bežne používa pre detské zadržiavacie systémy určené na používanie na mieste na sedenie vpredu, a do polohy čo najviac vzadu, ktorá sa bežne používa pre detské zadržiavacie systémy určené na používanie na mieste na sedenie vzadu.

7.1.3.2.1.5. Podmienky spomalenia musia vyhovovať požiadavkám bodu 7.1.3.4. Na skúšku sedadlovej lavice sa použije sedadlo zo skutočného vozidla.

7.1.3.2.1.6. Vykonajú sa tieto merania:

7.1.3.2.1.6.1. rýchlosť vozíka bezprostredne pred nárazom (len v prípade spomaľovacích saní, potrebná na výpočet brzdnej dráhy);

7.1.3.2.1.6.2. brzdná dráha (iba v prípade spomaľovacích saní), ktorú možno vypočítať dvojitou integráciou zaznamenaného spomalenia saní;

7.1.3.2.1.6.3. akýkoľvek dotyk hlavy figuríny s vnútrajškom kostry karosérie vozidla;

7.1.3.2.1.6.4. parametre potrebné na vykonanie posúdenia zranení podľa kritérií uvedených v bode 6.6.4.3.1 najmenej počas prvých 300 ms;

7.1.3.2.1.6.5. zrýchlenie alebo spomalenie vozíka a kostry karosérie vozidla najmenej počas prvých 300 ms.

7.1.3.2.1.7. Po náraze sa detský zadržiavací systém podrobí vizuálnej kontrole bez uvoľnenia pracky, aby sa zistilo, či došlo k nejakému poškodeniu.

7.1.3.2.2. Skúšky pri náraze zozadu

7.1.3.2.2.1. Kostra karosérie vozidla na skúšobnom vozíku sa pootočí o 180°.

7.1.3.2.2.2. Uplatňujú sa rovnaké požiadavky ako pri čelnom náraze (body 7.1.3.2.1.1 až 7.1.3.2.1.5),

7.1.3.3. Skúšky pri použití úplného vozidla

7.1.3.3.1. Podmienky spomalenia musia vyhovovať požiadavkám bodu 7.1.3.4.

7.1.3.3.2. V prípade skúšky pri čelnom náraze sa použije postup stanovený v prílohe 9 k tomuto predpisu.

7.1.3.3.3. V prípade skúšky pri náraze zozadu sa použije postup stanovený v prílohe 10 tohto predpisu.

7.1.3.3.4. Vykonajú sa tieto merania:

7.1.3.3.4.1. rýchlosť vozidla/nárazového zariadenia bezprostredne pred nárazom (len v prípade spomaľovacích saní, potrebná na výpočet brzdnej dráhy);

7.1.3.3.4.2. akýkoľvek dotyk hlavy figuríny s vnútrajškom vozidla;

7.1.3.3.4.3. parametre potrebné na vykonanie posúdenia zranení podľa kritérií uvedených v bode 6.6.4.3.1 najmenej počas prvých 300 ms;

7.1.3.3.5. Predné sedadlá, ak je sklon ich operadiel nastaviteľný, sa zabezpečia v polohe stanovenej výrobcom, alebo, ak nie je stanovený, v skutočnom uhle operadla sedadla čo najbližšom k 25°.

7.1.3.3.6. Po náraze sa detský zadržiavací systém podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

7.1.3.4. Podmienky pre dynamickú skúšku sú zhrnuté v tabuľke 4:

Tabuľka 4

Čelný náraz Náraz zozadu Bočný náraz Skúška Zadržanie Rýchlosť km/h Skúšobný impulz č. Brzdná dráha pri skúške (mm) Rýchlosť km/h Skúšobný impulz č. Brzdná dráha pri skúške (mm) Relatívna rýchlosť dverí/lavice Brzdná dráha pri skúške (mm) Maximálne vniknutie Vozík so skúšobným sedadlom smerujúce dopredu 50 + 0 – 2 1 650 ± 50 NEUV. NEUV. NEUV. 3 250 ± 50 smerujúce dozadu 50 + 0 – 2 1 650 ± 50 30 + 2 – 0 2 275 ± 25 3 250 ± 50 smerujúce do boku 50 + 0 – 2 1 650 ± 50 30 + 2 – 0 2 275 ± 25 3 250 ± 50 Skúšobný impulz č. 1 – ako predpisuje doplnok 1 k prílohe 7 – čelný náraz. Skúšobný impulz č. 2 – ako predpisuje doplnok 2 k prílohe 7 – náraz zozadu. Skúšobný impulz č. 3 – ako predpisuje doplnok 3 k prílohe 7 – bočný náraz. NEUV.: neuvádza sa

7.1.3.5. Figuríny na dynamickú skúšku

7.1.3.5.1. Detský zadržiavací systém sa skúša použitím figurín predpísaných v prílohe 8 k tomuto predpisu.

7.1.3.5.2. Montáž figuríny na čelný náraz a náraz zozadu

7.1.3.5.2.1. Montáž detského zadržiavacieho systému na skúšobnej lavici

Neobsadený detský zadržiavací systém ISOFIX musí byť pripojený k ukotvovaciemu systému ISOFIX.

Musí byť možné kotvové úchytky ISOFIX pripojiť k dolným kotvovým úchytkám ISOFIX, aby bolo možné neobsadený detský zadržiavací systém pritiahnuť k týmto kotvovým úchytkám.

V rovine súbežnej s povrchom sedacej plochy skúšobného sedadla sa použije ďalšia sila 135 +/– 15 N. Sila sa použije pozdĺž strednice detského zadržiavacieho systému a vo výške najviac 100 mm nad sedacou plochou.

Ak je k dispozícii horný popruh, nastaví sa tak, aby sa dosiahlo ťahové zaťaženie 50 +/– 5 N. Prípadne, ak je k dispozícii podperná noha, nastaví sa podľa návodu výrobcu detského zadržiavacieho systému.

Strednica detského zadržiavacieho systému musí byť v jednej rovine so strednicou skúšobnej lavice.

Figurína sa umiestni do detského zadržiavacieho systému oddelene od operadla sedačky pomocou dištančnej podložky. Dištančná podložka musí byť hrubá 2,5 cm a široká 6 cm. Jej dĺžka sa musí rovnať výške ramien mínus výške stehien v sediacej polohe ako aj relatívne k veľkosti skúšobnej figuríny. Výsledná výška dištančnej podložky pre rôzne veľkosti figurín je uvedená v tabuľke ďalej. Doska by sa mala čo najviac približovať zakriveniu časti sedačky a jej dolný okraj by mal byť vo výške bedrového kĺbu figuríny.

Q0 Q1 Q1,5 Q3 Q6 Q10 (konštrukčné ciele) Rozmery v mm Výška dištančného zariadenia na umiestnenie figuríny 229 ± 2 237 ± 2 250 ± 2 270 ± 2 359 ± 2

Nastavte bezpečnostný pás podľa pokynov výrobcu, ale na ťažnú silu 250 ± 25 N nad nastavovaciou silou, pričom uhol vychýlenia popruhu v nastavovacom zariadení musí byť 45 ± 5° alebo prípadne uhol predpísaný výrobcom.

Dištančná podložka sa následne vyberie a figurína sa pritlačí smerom k operadlu sedadla. Vôľa pásu sa rovnomerné rozdelí na celý popruh.

Pozdĺžna rovina, ktorá prechádza strednicou skúšobnej figuríny musí byť nastavená do stredu medzi obidva spodné kotvové úchytky pásov, je však potrebné zohľadniť bod 7.1.3.2.1.3.

Po montáži sa poloha figuríny nastaví takto:

strednica figuríny a detského zadržiavacieho systému musia byť v jednej rovine so strednicou skúšobnej lavice;

ruky figuríny musia byť umiestnené symetricky; lakte musia byť umiestnené tak, aby horné časti rúk boli tesne primknuté k hrudnej kosti;

dlane musia byť umiestnené na stehnách;

nohy musia byť navzájom umiestnené súbežne alebo aspoň symetricky.

Pri bočnom náraze sa prijmú pozitívne opatrenia, aby sa udržala stabilita figuríny do okamihu t0, čo sa potvrdí použitím videoanalýzy. Akékoľvek prostriedky použité na stabilizáciu figuríny pred okamihom t0, nesmú mať žiadny vplyv na kinematiku figuríny po t0.

Pretože sa pena vo vankúši sedadla skúšobnej lavice po montáži detského zadržiavacieho systému stlačí, musí sa (ak je to možné) dynamická skúška vykonať do 10 minút po montáži.

Aby sa vankúš sedadla skúšobnej lavice mohol vrátiť do pôvodnej polohy, minimálny čas medzi dvoma skúškami, v rámci ktorých sa používa rovnaký vankúš sedadla skúšobnej lavice, musí byť 20 minút.

Príklad tesného držania ruky:

7.1.3.6. Označenie i-Size

Dynamické skúšky sa vykonajú použitím najväčšej figuríny a najmenšej figuríny, ako je to vymedzené v nasledujúcej tabuľke podľa škály veľkostí uvedenej výrobcom detského zadržiavacieho systému.

Tabuľka 6

Kritéria výberu figuríny podľa škály

Údaje o škále veľkostí ≤ 60 60 < × ≤ 75 75 < × ≤ 87 87 < × ≤ 105 105 < × ≤ 125 >≤125 Figurína Q0 Q1 Q1,5 Q3 Q6 Q10

Ak detský zadržiavací systém vyžaduje podstatnú úpravu rozdielnych veľkostí (napr. zameniteľný detský zadržiavací systém) alebo ak sa škála veľkostí vzťahuje na 3 škály veľkostí popri figuríne(-ách) vymedzených vyššie sa odskúša(-jú) figurína(-y) v príslušnej(-ých) prechodnej(-ých) veľkosti(-ach).

7.1.3.6.1. Ak je detský zadržiavací systém skonštruovaný pre dve alebo viac detí, jedna skúška sa vykoná s najťažšou figurínou vo všetkých polohách sedenia. Druhá skúška sa vykoná s najľahšou a najťažšou figurínou špecifikovanou vyššie. Skúšky sa vykonajú použitím skúšobnej lavice podľa znázornenia na obrázku 3 doplnku 3 k prílohe 6. Laboratórium vykonávajúce skúšky môže, ak to považuje za vhodné, pridať tretiu skúšku s akoukoľvek kombináciou figurín alebo s prázdnou polohou sedenia.

7.1.3.6.2. Ak sa v prípade detského zadržiavacieho systému typu i-Size používa horný popruh, jedna skúška sa musí vykonať s najmenšou figurínou pri najkratšej vzdialenosti horného popruhu (ukotvovací bod G1). Druhá skúška sa musí vykonať s ťažšou figurínou pri dlhšej vzdialenosti horného popruhu (ukotvovací bod G2). Nastavte horný popruh tak, aby sa dosiahlo ťahové zaťaženie 50 ± 5N. V prípade bočného nárazu sa detský zadržiavací systém ISOFIX sa skúša len pri kratšej vzdialenosti horného popruhu.

7.1.3.6.3. Ak detský zadržiavací systém typu i-Size využíva podpernú nohu ako zariadenie na zamedzenie rotácie, ďalej sa vykonávajú uvedené dynamické skúšky takto:

a) skúšky čelného nárazu sa vykonajú s podpernou nohou nastavenou do maximálnej nastaviteľnej polohy kompatibilnej s umiestnením podlahového panelu skúšobného vozíka. Skúšky nárazu zozadu sa vykonajú v najhoršej polohe zvolenej technickou službou. Počas skúšok musí byť podperná noha podopieraná podlahovým panelom skúšobného vozíka opísaným na obrázku 2 doplnku 3 k prílohe 6;

b) v prípade podperných nôh mimo roviny symetrie zvolí technická služba na skúšku najhorší prípad;

c) v prípade kategórie detských zadržiavacích systémov „ISOFIX pre špeciálne vozidlá“ musí byť podperná noha nastavená podľa špecifikácií výrobcu detského zadržiavacieho systému;

d) Dĺžka podpernej nohy musí byť nastaviteľná takým spôsobom, aby mohla pokryť úplný rozsah úrovní podlahového panela, ktoré sú povolené v prílohe 17 k predpisu č. 16 pre sedadlá vozidla, ktoré sa majú schváliť pre montáž detských zadržiavacích systémov typu i-Size.

7.1.3.6.4. Skúška uvedená v bode 6.6.4.1.6.2 sa vyžaduje len s najväčšou figurínou, pre ktorú je detský zadržiavací systém určený.

7.2. Skúšky jednotlivých komponentov

7.2.1. Pracka

7.2.1.1. Skúška rozopínania pri zaťažení

7.2.1.1.1. Na túto skúšku sa použije detský zadržiavací systém, ktorý už bol podrobený dynamickej skúške podľa bodu 7.1.3.

7.2.1.1.2. Detské zadržiavacie zariadenie sa vyberie zo skúšobného vozíka alebo vozidla bez rozopnutia pracky. Na pracku sa pôsobí ťahovou silou 200 ± 2 N. Ak je pracka pripevnená k pevnej časti, pôsobí sa silou zodpovedajúcou uhlu, ktorý pracka vytvára s touto pevnou časťou počas dynamickej skúšky.

7.2.1.1.3. Na geometrický stred tlačidla pre rozopnutie pracky sa pôsobí silou pozdĺž stanovenej osi, rovnobežne so smerom počiatočného pohybu tlačidla, rýchlosťou 400 ± 20 mm/min. Geometrický stred sa vzťahuje na tú časť povrchu spony, na ktorú pôsobí uvoľňovací tlak. Pracka musí byť počas pôsobenia rozopínacej sily zaistená proti pevnej opierke.

7.2.1.1.4. Rozopínacou silou sa na pracku pôsobí použitím dynamometra alebo podobného zariadenia spôsobom a v smere bežného používania. Dotykový koniec musí mať tvar vyleštenej kovovej polgule s polomerom 2,5 ± 0,1 mm.

7.2.1.1.5. Zmeria sa sila potrebná na rozopnutie pracky a zároveň sa zaznamená akékoľvek zlyhanie.

7.2.1.2. Skúška rozopínania pri nulovom zaťažení

7.2.1.2.1. Súprava pracky, ktorá predtým nebola vystavená zaťaženiu, sa namontuje do polohy, ktorá predstavuje podmienky „bez zaťaženia“.

7.2.1.2.2. Metóda merania sily potrebnej na rozopnutie pracky sa musí riadiť postupom v bodoch 7.2.1.1.3 a 7.2.1.1.4.

7.2.1.2.3. Zmeria sa sila potrebná na rozopnutie pracky.

7.2.1.3. Skúška pevnosti

7.2.1.3.1. Na skúšku pevnosti sa použijú dve vzorky. Pri skúške sa použijú všetky nastavovacie zariadenia okrem zariadení namontovaných priamo na detskom zadržiavacom systéme.

7.2.1.3.2. V prílohe 16 je znázornené typické zariadenie na vykonanie pevnostnej skúšky pracky. Pracka sa umiestni na vrchnú kruhovú dosku (A) vnútri reliéfu. Všetky priľahlé pásy musia mať dĺžku najmenej 250 mm a musia visieť z vrchnej kruhovej dosky náležite svojej polohe na pracke. Konce voľného pásu sa navinú okolo spodnej kruhovej dosky (B), až kým neprejdú von cez vnútorný otvor dosky. Všetky pásy musia byť umiestnené vertikálne medzi bodmi A a B. Okrúhla upínacia doska (C) sa potom pevne upevní oproti spodnej strane dosky (B) tak, aby bol stále možný pohyb pásu medzi nimi. Pásy sa jemne napnú ťažným zariadením a ťahajú sa medzi doskami (B) a (C), kým nie sú pásy zaťažené tak, ako sú navrhnuté. Pracka musí zostať oddelená od dosky (A) alebo od ktorejkoľvek z častí na doske (A) počas tejto operácie a samotnej skúšky. Potom sa dosky (B) a (C) k sebe pevne upevnia a ťažná sila sa zvýši pri priečnej rýchlosti 100 ± 20 mm/min., kým sa nedosiahnu požadované hodnoty.

7.2.2. Nastavovacie zariadenie

7.2.2.1. Jednoduchosť nastavenia

7.2.2.1.1. Pri skúšaní ručného nastavovacieho zariadenia sa popruh rovnomerne preťahuje nastavovacím zariadením pri zachovaní normálnych podmienok používania, rýchlosti približne 100 ± 20 mm/min. a zmeria maximálna sila na najbližšie N po prvých 25 ± 5 mm pohybu popruhu.

7.2.2.1.2. Skúška sa vykoná v oboch smeroch priechodu popruhu zariadením, pričom sa popruh pred zmeraním podrobí 10 cyklom plného priechodu.

7.2.3. Skúška mikropreklzu (pozri obrázok 3 v prílohe 5)

7.2.3.1. Komponenty alebo zariadenia, ktoré sa majú podrobiť skúške mikropreklzu sa minimálne na 24 hodín pred skúškou uložia v atmosfére s teplotou 20 ± 5°C a s relatívnou vlhkosťou 65 ± 5 %. Skúška sa vykoná pri teplote v rozmedzí od 15°C do 30°C.

7.2.3.2. Voľný koniec popruhu sa usporiada do rovnakej konfigurácie, ako keď sa zariadenie používa vo vozidle, pričom nesmie byť pripevnený na žiadnu inú časť.

7.2.3.3. Nastavovacie zariadenie sa umiestni na vertikálnej časti popruhu, ktorého jeden koniec nesie zaťaženie 50 ± 0,5 N (spôsobom, ktorý zabráni kolísaniu zaťaženia skrúteniu popruhu). Voľný koniec popruhu z nastavovacieho zariadenia sa ukotví zvisle hore alebo dole podľa toho, ako sa montuje vo vozidle. Druhý koniec musí prechádzať cez kladku deflektora, pričom jeho horizontálna os je rovnobežná s rovinou úseku popruhu nesúceho zaťaženie, zatiaľ čo úsek prechádzajúci cez kladku je vodorovný.

7.2.3.4. Skúšobné zariadenie musí byť usporiadané takým spôsobom, aby jeho stred vo svojej najvyššej polohe, do ktorej môže byť zdvihnuté, bol vzdialený 300 ± 5 mm od podporného stola a záťaž 50 N bola od tohto podporného stola vzdialená 100 ± 5 mm.

7.2.3.5. Potom sa vykoná 20 ± 2 predbežných skúšobných cyklov a následne 1 000 ± 5 skúšobných cyklov s frekvenciou 30 ± 10 cyklov za minútu pri celkovej amplitúde 300 ± 20 mm alebo podľa bodu 7.2.5.2.6.2. Zaťažením 50 N sa pôsobí iba počas času zodpovedajúceho posunu o 100 ± 20 mm pri každej polperióde. Mikropreklz sa musí zmerať z polohy vyskytujúcej sa po ukončení 20 predbežných skúšobných cyklov.

7.2.4. Navíjač

7.2.4.1. Navíjacia sila

7.2.4.1.1. Navíjacie sily sa musia merať so súpravou bezpečnostného pásu, ktorá sa nasadí na figurínu ako pri dynamickej skúške predpísanej v bode 7.1.3. Napätie popruhu sa zmeria v bode dotyku (alebo bez dotyku) figuríny, keď je pás navíjaný intenzitou približne 0,6 m/min.

7.2.4.2. Životnosť mechanizmu navíjača

7.2.4.2.1. Popruh sa odvinuje a nechá sa navinúť po požadovaný počet cyklov rýchlosťou najviac 30 cyklov za minútu. Pri navíjačoch s núdzovým blokovaním sa pri každom piatom cykle silnejšie trhne, aby sa navíjač zablokoval. Rovnaký počet trhnutí sa vykoná v každej z rôznych piatich polôh odvinutia, a to pri 90, 80, 75, 70 a 65 % celkovej dĺžky popruhu na navíjači. Ak však dĺžka popruhu presiahne 900 mm, vyššie uvedené percentá sa počítajú iba z posledných 900 mm popruhu, ktoré je možné z navíjača odvinúť.

7.2.4.3. Blokovanie navíjačov s núdzovým blokovaním

7.2.4.3.1. Blokovanie navíjača sa skúša jedenkrát, keď bola odvinutá celá dĺžka popruhu, až na 300 ± 3 mm.

7.2.4.3.2. V prípade navíjača aktivovaného pohybom popruhu sa popruh rozvíja rovnakým smerom, ako keď je navíjač bežne namontovaný do vozidla.

7.2.4.3.3. Ak sa navíjacie zariadenie skúša na citlivosť k zrýchľovaniu vozidla, vykonajú sa skúšky pri vyššie uvedenej dĺžke rozvinutia v oboch smeroch pozdĺž dvoch navzájom kolmých osí, ktoré sú horizontálne, ak sú navíjacie zariadenia vo vozidle namontované podľa predpisu výrobcu zadržiavacieho zariadenia pre deti. Ak táto poloha nie je predpísaná, musí orgán vykonávajúci skúšku konzultovať s výrobcom zadržiavacieho zariadenia pre deti. Technická služba vykonávajúca schvaľovacie skúšky zvolí jeden z týchto smerov tak, aby sa vytvorili čo najmenej priaznivé podmienky na uvádzanie blokovacieho mechanizmu do činnosti.

7.2.4.3.4. Konštrukcia použitého zariadenia sa vytvorí takým spôsobom, aby zabezpečila, že požadované zrýchlenie sa dosiahne priemerným nárastom zrýchlenia minimálne 25 g/s (8).

7.2.4.3.5. Aby sa mohlo preskúšať splnenie požiadaviek podľa bodov 6.7.3.2.1.3 a 6.7.3.2.1.4, navíjacie zariadenie sa namontuje na horizontálny stôl, ktorý sa nakláňa rýchlosťou neprevyšujúcou 2° za sekundu, kým dôjde k zablokovaniu. Skúška sa opakuje v ďalších smeroch nakláňania tak, aby sa zabezpečilo splnenie požiadaviek.

7.2.4.4. Skúška odolnosti voči korózii

7.2.4.4.1. Skúška odolnosti voči korózii sa vykoná podľa uvedeného bodu 7.1.1.

7.2.4.5. Skúška odolnosti voči prachu

7.2.4.5.1. Navíjač sa vloží do skúšobnej komory podľa opisu v prílohe 3 k tomuto predpisu. Montuje sa podobne orientovaný, ako pri namontovaní vo vozidle. Skúšobná komora musí obsahovať prach, ktorého zloženie je uvedené v bode 7.2.4.5.2. Z navíjača sa odvinie popruh na dĺžku 500 mm a ponechá sa takto odvinutý s tým, že sa do jednej až dvoch minút po každom rozvírení prachu podrobí 10 úplným cyklom rozvinovania a navinovania. Prach sa rozviruje na 5 sekúnd každých 20 minút počas 5 hodín, a to pri použití stlačeného vzduchu zbaveného oleja a vlhkosti vháňaného otvorom s priemerom 1,5 ± 0,1 mm pri manometrickom tlaku 5,5 ± 0,5 baru.

7.2.4.5.2. Prach použitý pri skúške podľa bodu 7.2.4.5.1 musí pozostávať z približne 1 kg suchého kremeňa. Rozdelenie veľkostí častíc je takéto:

a) tie ktoré prejdú cez otvor 150 μm, priemer drôtu 104 μm: prepad 99 až 100 %;

b) tie ktoré prejdú cez otvor 105 μm, priemer drôtu 64 μm: prepad 76 až 86 %;

c) tie ktoré prejdú cez otvor 75 μm, priemer drôtu 52 μm: prepad 60 až 70 %;

7.2.5. Statická skúška popruhov

7.2.5.1. Skúška pevnosti popruhu

7.2.5.1.1. Každá skúška sa musí vykonať s dvomi novými vzorkami popruhu klimatizovanými podľa ustanovenia bodu 6.7.4 tohto predpisu.

7.2.5.1.2. Každý popruh sa musí uchytiť do čeľuste stroja na skúšanie pevnosti v ťahu. Čeľuste musia byť navrhnuté tak, aby sa zabránilo pretrhnutiu popruhu v nich alebo v ich blízkosti. Rýchlosť posuvu musí byť približne 100 ± 20 mm/min. Voľná dĺžka skúšobnej vzorky medzi čeľusťami stroja pri začatí skúšky musí byť 200 mm ± 40 mm.

7.2.5.1.2.1. Ťah sa zväčšuje, až kým sa popruh pretrhne, pričom sa zaznamená zaťaženie na hranici pevnosti.

7.2.5.1.3. Ak popruh vykĺzne alebo sa pretrhne v niektorej z čeľustí alebo vo vzdialenosti menšej ako 10 mm od niektorej z nich, skúška je neplatná a musí sa vykonať nová skúška s inou vzorkou.

7.2.5.2. Vzorky vyrezané z popruhov uvedené v bode 3.2.3 tohto predpisu sa kondicionujú takto:

7.2.5.2.1. Kondicionovanie na izbovú teplotu

7.2.5.2.1.1. Popruh sa na 24 ± 1 hodinu nechá v atmosfére s teplotou 23°C ± 5°C a s relatívnou vlhkosťou 50 ± 10 %. Ak sa skúška nevykoná ihneď po kondicionovaní, musí sa vzorka umiestniť do vzduchotesne uzatvorenej nádoby až do začiatku skúšky. Hranica pevnosti sa musí stanoviť do piatich minút po vybratí popruhu z klimatizačnej atmosféry alebo z nádoby.

7.2.5.2.2. Kondicionovanie svetlom

7.2.5.2.2.1. Použ